Isaak Totorika La Olivako abata hil da\n2020.07.28 | Komunikazinoa\nGoizaldean hil da Iruñan, 59 urteko zala, Isaak Totorika monje zistertar bizkaitarra. 2009an La Oliva Monasterioko Abat izendatu eben eta aurretik hainbat urtez egon zan Ziortzako Monasterioan, bertako komunidadeko nagusi be izan zalarik. Bere arimaren aldeko hileta-eleizkizuna bihar, eguaztena, ospatuko da La Olivan eta bertan hobiratuko dabe eta laster Eukaristia ospatuko da bere oroimenez Ermua bere jaioterrian.\nIsaak Ermuko semea 1993.eko martxoan sartu zan La Olivan eta bost hilebeteren buruan nobizio-abitua hartu eban. 1994an Ziortzara joan zan eta lehenengo profesa egin eban 1995.eko abuztuaren 15ean eta profesa nagusia 1998.eko uztailaren 31n. 2007ko abenduan abade egin zan eta 2009ko urtarriletik La Olivara joan zan arte, Ziortzako Nagusi izan zan. La Olivako nagusi izendatu ebenean, “ilusinoz beteta” egoala adierazo eban Isaakek eta “tradizino handiko monasterio ha sendotzea” nahiko eukeala. Orduan esan ebanez, gainera, La Olivara joateko erabagia hartzeak arlo espiritualean hazten lagundu eutsan: “hazi egin naz Jainkoarekiko hartu-emonean. Zurrumurruak heldu jatazan, La Olivako anaiek ni euren abat izendatzea nahi ebela-eta. Zentzugabekeria zala pentsatzen neban, alde batetik nire gaitasunak mugatuak ziralako eta, batez be, nire urteera kolpe handia izango zalako Ziortzarako. Gizon lez, aukera hori baztertu egiten neban. Jaunari erronka egitera ausartu nintzan eta, Bibliako kontaketetan lez, zeinu txiki bat eskatu neutsan. Bereizketa espiritual sakonaren ostean, kapitulura joan eta bertan erabagitzen zana onartzeko prest heldu nintzan”.\nIsaakek ospakizun horretan autortu ebanez, pozik heldu zan La Olivara: “Eskerrak emoten deutsadaz Jaunari Monasterioak gizon eta sinistedun lez hazten lagundu deustalako. Maitatzeko gaitasuna emon deidala eskatzen deutsat Jaunari, gaitasun hori maitatua sentitzetik baino ezin dala jadetsi jabetuta. Otoitzak lagundu deidala Jainkoarenganako eta besteenganako maitasunari bizirik eusten, holan anai-arreben artean Kristoren presentzia agertzera emoten saiatuz. Une hau fedearen ikuspuntutik bizi gura dot: Jaunak, Pedrorekin egin eban lez, nik gura ez neban lekura eroan badau, bera nirekin etortea espero dot. Horixe da nire itxaropena eta konfiantza”.\nIsaaken lagun mina zan Angel Mari Unzueta eleizbarrutiko abade eta bikario nagusi ohiak bere atsekabea erakutsi dau haren heriotzagaitik. Bere esanetan, “monje bikaina izan da, egoera eta leku guztietan Barri Onaren poztasuna bihotzez transmititzen ebana. Bere bizitza zerbitzutzat hartu dau beti, apaltasunez eta eskuzabaltasunez besteen alde eskaintzeko. Azken txanpan, esku onetan, Jainko Aitaren eskuetan egoala ekian. Egundoko hutsunea izten dau bere Ermuko familian, ezagutu izan daben guztiengan eta Ziortzako eta La Olivako bere familietan. Baina, batez be, fedezko lekukotasun sakona izten deusku. Benetan, maitagarria zan”.\nBesteen aldeko zerbitzua bizimodu bihurtuta\nAlex Alonso eleizbarrutiko abade eta Ermuko parrokoak be hartu-emon estua eban Isaakekin aspalditik eta gogoan dau ermuarra: “egia esan, bata edo bestea dala (zabortegia, Covid-19aren agerraldi barria,…), Ermuak ez dau sasoirik onena bizi. Santiago zaindariaren jaiak ospatzen egon behar genduanean, Isaak Totorikaren bat-bateko heriotzak bihotzak astindu deuskuz; egundoko kolpea! Hemen danek ezagutzen eben eta maitatzen. Bera eta bere familia osoa estu lotuta dagoz herri honen historiari. Maite doguz, maitagarriak diralako.\nIsaaken bokazinoa Santiago apostolua parrokia alkarteari eta On Teodoro Zuazua abadeari lotuta baino ez da ulertzen. Bai Isaakek eta bai On Teodorok besteen aldeko zerbitzua bizimodu bihurtu eben.\nGogoan dot 1993an Isaakek monje izatea erabagi ebanekoa, harritu egin ninduan, baina baita asko poztu be, beti lez irribarre lasaiaz eta bakea islatuz, zoriontsu zala igartzen jakolako. Orduan urte bi neroiazan Eleizbarrutiko Seminarioan eta alkarri adore emoten geuntsan geure ibilbideetan, alkarrengandik urrun, baina oso gertu fede eta adiskidetasunean. Nok esango euskun guri 2009an bata La Olivako Abat eta bestea Ermuko parroko izango ginanik! Jainkoaren bideak!\nEskerrik asko, Isaak, klausurako monje lez emon deuskuzun lekukotasunagaitik, zure monjeei, zure familiari, zure adiskideei eta hainbesteko pazientzia, alaitasun eta naturaltasunez harrera egiten zeuntsen guztiei erakutsi deutsezun maitasunagaitik.\nSan Paulok Kolosarrei idatzitako berbok oso ondo jasoten dabe guretzat izan zaran guztia: “Jantzi zaiteze erruki samurraz, ontasunaz, apaltasunaz, gozotasunaz eta ulermenaz”. Jauna, emoiozu atsedena! Egun handira arte, Isaak!”.\nAngel Mari Unzuetaren berbekin amaituko dogu: “Gutxik lez bizi izan ditu Isaakek Lukasen ebanjelioan agertzen diran Jesusen berbok: Zuen artean nagusiena izan bedi gazteenaren pareko, eta agintaria zerbitzariaren pareko. Horregaitik entzun dau beste esaldi hau: Ederto, morroi zintzo eta jatorra! Sartu zure nagusiaren jaia ospatzera. Bere azkeneko txanpan esaten eustan: Bere eskuetan gagoz; bere eskuetan nago. Zulo galanta itxi badau ere, ez da txikiagoa berak emondako testigantza. Monjea izan da goitik behera, Jainkoaren adiskidea, Ebanjelioaren bizi-poza zabaltzen ekiana, maitalea eta maitagarria erabat”.


Mundu tibetarra | Espacio de Palabras de Luz\n← Llamas gemelas\nNirvana de transmigración →\nGogoeta egiten zenuen monje budistekin eta loto zurietako lorategiko lama sakratuekin. Mantrak errezitatuz, zure azken giza existentziako une zaharrak, denbora|eguraldi unibertsalean atzeratutako uneetako, gogoratzen zenituen.\nUsaina zenuen, banilla garbi eta zurira, arrosa olio perfumearen. Txokolate arratsalde finen usaina zenuen eztiarekin.\nEsentzi olioak erdi lo gelditzen ziren huts sakon honen barealdi absolutuko zure zentzurik|zentzumenik sakonenak. Denborako|Eguraldiko erlojua, isil-misilka, igarotzen zen zure berezko paradigma emozionalaren laburtasun existentzialean.\nEuri argia eta ihintza ur bizidunetako fina,de irristatzen zen zure masail arrosa-koloreko eta jainkotiarrengatik|zoragarri. Ur kementsutako iturriak ateratzen ziren hainbeste miseriaren aurrean mira izandako zure begiengatiko arintasun existentzialean eta bortizkerian, hainbeste garraztasunen eta giza axolagabetasunaren aurrean.\nOzeanoa bezala zebilen lasaitzen dut, kaiku tibetarreko soinu metalikoen artean, Ladakh-eko monasterio zaharreko lur azpiko labirinto ezkutuetako.\nTara jainkoarentzako mantra sotilen artean zure espirituak isilunearen|isiltasunaren osotasuna aurkitzen zuen,\nIsilunea|Isiltasuna… soinu ederreko isilune|isiltasun mundua. Isilunearen|Isiltasunaren betierekotasuneko murgildutako mundu tibetarra.\nIsilune|Isiltasun tibetarra… bi bizitza ezkuturen artean, espazioaren – denbora|eguraldi zirkularraren. laburtasunean barreiatutako bi hezurmamitzeren artean, plano dimentsional ezkutua\nEsta entrada fue publicada en Filosofía budista, Filosofía budista de Maika Etxarri, Libros de budismo, Monde tibétain, Mundu tibetarra, poesía budista de Maika Etxarri, Religión tibetana, Sin categoría, Tibet, Tibet and Nepal, Tibetan world. Guarda el enlace permanente.


Baliabideak | Euskaraldia\nEuskarazko hiztegiak eta bestelako hizkuntza baliabideak (corpusak, zuzentzaileak) kontsultatzeko Chrome-rako gehigarri bat da.\nElhuyar hiztegiak eta hiztegi automatikoak\nhttp://hiztegiautomatikoak.elhuyar.eus/ (euskara-txinera/alemana/hindia/swahilia, arabiera/okzitaniera)\nAdimen artifizialaren bidez euskaratik eta euskarara itzultzen duen sistema automatikoa da. Elhuyarrek eta Mondragon Linguak sortu dute.\nFilmak euskaraz eta euskarazko azpitituluekin.\nHizkuntz Eskubideen Behatokia Euskararen Gizarte Erakundeen Kontseiluak sustatu eta bideratu duen fundazioa da. Euskal Herriko herritarren hizkuntza-eskubideez arduratzen da eta eskubide horiek Euskal Herri osoan, arlo publikoan zein sozioekonomikoan, babestera zuzentzen du bere jarduera.\nLabayru Fundazioa 1977an sortu zen, euskal kultura ondarea ikertu, bultzatu eta gizarteratzeko asmoz. Helburu zabal horri erantzun nahian, hainbat arlo lantzen ditu, ikerketa edo zabalkunde mailan: irakaskuntza, itzulpengintza, herri-ondarearen bilketa, euskararen erabileraren normalizazino planak, etnografia, lexikografia…\nIparra.eus webguneak euskararen erabilera sustatzea eta interneten erabiltzaileen pribatutasuna babestea du helburu.\nHasiera – Euskara Munduan Zabaltzen


2016 Udako Kanpaina\nDatorren uztailaren 1ean hasiko da 2016 Udako Kanpaina eta abuztuaren 29an bukatuko da. Urtero bezala, zuen itxaropenak asetzen dituen eskaintza egitea espero dugu. Laster informazio guztia harreran izango duzue, baita web-orrian ere.Izen-emateak ekainaren 6an hasiko dira harpidetutako pertson...\nUdako terrazaren irekitzea\nUdaren hurbiltasuna dela eta, uda-solariuma abian jarri dugu eta eguraldiak laguntzen badu, hilabetearen erdialderako irekitzea espero dugu. Gogora ezazue, gainerako instalazioan bezala, bertan jatea baimenduta ez dagoela....\nKardio berriak gimnasioan\nPasa den apirilaren 13an, hiru kardio makina berri gehitu genituen; 2 AMT 800 Serie eta TRM zianta 800-Serie bat. Hiru erosketa berri hauekin, erregularki gimnasioa erabiltzen duten pertsonen beharrei erantzutea espero dugu. Bide batez, gogorarazi nahi dizuegu, jendea itxaroten ari ...\n2016/2017Neguko kanpainako plaza berritzea\nEkainaren 1etik aurrera parte hartzen ari zareten jardueran zuen plaza harrerara joz berri dezakezue. ...\nKirol teknikariei buruzko inkesten emaitzak.\nOrokorrean, jardueren puntuazio guztiak oso positiboak izan dira. Kirol teknikariei dagokien atalean, oinarrizko hiru ideien inguruan galde egin zitzaien:Komunikazio gaitasuna: 9,5 Gaia menderatzea: 9,6Klasearen prestaketa: 9,7Kirol teknikarien batazbesteko balorazioa 9,6ko...


Bera Bera eskubaloia - Wikipedia, entziklopedia askea.\n(«Akaba Bera Bera» orritik birbideratua)\nBidebieta kiroldegia (Donostia)\nAkaba Bera Bera Donostiako eskubaloi taldea da, Bera Bera Rugby Taldearen emakumezko eskubaloi saila dena. 2008tik Espainiako Ligako talde indartsuenen artean dago, 7 Liga eta 5 kopa irabazi dituela.\nBera Bera eskubaloi saila klubeko arrakastasuena da. 1999 urtetik Akaba Bera Bera izena du, bere babesle Akaba altzairu egilea baita.\nAkaba Bera Bera antzinako Corteblanco Bidebieta taldeko luzadura da. Bidebieta auzoko taldea, 1989an ABF Ligako Ohorezko Mailara igo zen eta hor dirau. 1998an Corteblanco Bidebieta Bera Bera Rugby Taldeko estrukturan sartu zen dirua lortzeko eta izenaz aldatu zuen.\nKirol ibilbideari dagokionez aurreneko emaitza onak Kopan izan zituen, 2006 eta 2009 arteko final guztiak jokatu baitzituen, bi irabazi eta bi galduz. 2012-13an aurreneko Liga irabazi zuen eta beste hiru etorri ziren jarraian. Txapeldunen Ligan ere joaktu du baina ez du emaitza handirik lortu. 2016-17 denboraldian ezin izan zuen Liga irabazi baina 2017-18an berriz eskuratu zuen Atlético Guardés-ekin lehia estua izan ondoren, puntutan berdinduta gelditu baitziren.\n2019-2020 denboraldian 16. jardunaldi jokaturik zeudela liga bertan behera gelditu zen COVID-19 pandemiaren erruz. Une horretan Bera Bera sailkapen buruan zen 4 punturen aldearekin eta txapeldun izendatua izan zen.\nEspainiako liga (7): 2012-13, 2013-14, 2014-15, 2015-16, 2017-18, 2019-20 eta 2020-21.\nErreginaren Kopa (6): 2007, 2009, 2013, 2014, 2016 eta 2019.\nEspainiako Superkopa (7): 2007-08, 2012-13, 2013-14, 2014-15, 2015-16, 2016-17 eta 2018-19.\nEuskadiko Kopa (8): 2009, 2011, 2012, 2014, 2015, 2016, 2017 eta 2019.\nSakontzeko, irakurri: «Bera Bera eskubaloiaren ibilbide historikoa»\n2005-06 Ohorezko maila 5.a 2.a\n2006-07 Ohorezko maila 5.a 1.a\n2007-08 Ohorezko maila 5.a 2.a\n2008-09 Ohorezko maila 4.a 1.a\n2009-10 Ohorezko maila 6.a -\n2010-11 Ohorezko maila 5.a -\n2011-12 Ohorezko maila 2.a 2.a\n2012-13 Ohorezko maila 1.a 1.a\n2013-14 Ohorezko maila 1.a 1.a\n2014-15 Ohorezko maila 1.a 2.a\n2015-16 Ohorezko maila 1.a 1.a\n2016-17 Ohorezko maila 2.a 2.a\n2017-18 Ohorezko maila 1.a 2.a\n2018-19 Ohorezko maila 2.a 1.a\n2019-20 Ohorezko maila 1.a final 1/4\n2020-21 Ohorezko maila 1.a ?\n↑ Etxeberria, Julen. «Uzta handituz doa» Berria Noiz kontsultatua: 2021-05-09.\nMultimedia: Balonmano Bera Bera\nBera Bera eskubaloiaren ibilbide historikoa\nEmakumezkoen eskubaloi taldeak\nOrriaren azken aldaketa: 10 maiatza 2021, 10:43.


Jesus Mari Zamora Real Sociedad taldeko futbolari ohi ospetsuak Agifeseko kide Luis Urbietarekin solas egiten du bideoan; Luisen bikoteak nahasmendu ziklotimikoa dauka eta elkarren arteko harreman hobea sortzen ikasi du profesionalei eta taldeko terapiari esker. Agifes, bere 25. urteurrena dela eta, garatzen ari den ‘Askatu zeure burua. Buruko gaixotasunen inguruko mitoak apurtu’ sentsibilizazio kanpainaren zortzigarren ikus-entzunezkoa da hau.\nAzkoitian egingo da Solo dokumentalaren azkenaurreko bideoforuma\nAgifesek ‘Solo’ dokumentalaren inguruko azkenaurreko bideoforuma eskainiko du Azkoitiko Elkargune kiroldegian datorren asteazkenean, irailak 21, 18:30ean, ‘Askatu zeure burua. Buruko gaixotasunen inguruko mitoak apurtu’ sentsibilizazio kanpainaren barne antolatu duen proiekzio zikloaren barne. Elkarteak Gipuzkoako udalerri ugaritan egin ditu proiekzio eta solasaldi saioak ekainetik, eta azkenengoa hurrengo irailaren 28an izango da, Orion. Agifeseko arduradunek zuzenduko dituzte saioak eta sarrera doanekoa da.\nSolo dokumentalaren inguruko bideoforuma, irailaren 14ean Tolosan\nAgifesek ‘Solo’ dokumentalaren inguruko bederatzigarren bideoforuma eskainiko du Tolosako kultur etxean datorren asteazkenean, irailak 14, 18:30ean, ‘Askatu zeure burua. Buruko gaixotasunen inguruko mitoak apurtu’ sentsibilizazio kanpainaren barne antolatu duen proiekzio zikloaren barne. Eskizofreniaren ikuspegi itxaropentsua eskaintzen du Vicente Rubio zuzendari eta protagonista duen film horrek, eta Gipuzkoa osoko udalerri ugaritan ikusi ahal izan da ekainetik. Zikloa hil honetan amaituko da, Azkoitiko eta Orioko saioen ostean, irailaren 21 eta 28an hurrenez hurren. Agifeseko arduradunek zuzenduko dituzte saioak eta sarrera doanekoa da.\nKepa Junkera musikari ezagunak Ainhitze Larrañagarekin solas egiten du bideoan. Beñat anaiaren eskizofreniari aurre egin behar izan dio urte luzez gazte zumaiar honek, senide gertukoenekin batera.\tAgifes, bere 25. urteurrena dela eta, garatzen ari den ‘Askatu zeure burua. Buruko gaixotasunen inguruko mitoak apurtu’ sentsibilizazio kanpainaren zazpigarren ikus-entzunezkoa da hau.\nAgifesek harrera beroa jaso du Musika Hamabostaldian\nDonostiako 72. Musika Hamabostaldiko Antzinako Musika zikloa entzule ugari erakartzen ari da, eta kontzertu horietako sarrerekin lortzen den dirua Agifesesi emango dio antolakuntzak. Lehenengo bi saioak -Santa Teresa komentuan eta San Telmo museoan- jendez gainezka zeuden, eta bertaratu asko Agifesekin interesatu dira. Informazio stand batekin parte hartzen ari da elkartea musika emanaldi horietan.\nOsasun mentaleko arazoak zituzten historiako jenio handiak\nGrabitatearen teoria sortu zuen Isaac Newtonek, Mozart eta Beethoven musikariek eta Einsten berak ere nahasmendu bipolarra zuten; pinturaren maisu Van Gogh-ek psikosia pairatu zuen; eta eboluzioaren teoriaren aitak, Darwinek, izuaren nahasmendua zuen. Galiziako Avelaiña elkarteak landutako bideo honek adibide gisa jartzen ditu gizateriaren historiako pertsona azpimarragarrienetako batzuk, buruko gaixotasuna sufritu arren gizarteari ekarpen handia egiteko gai izan zirenak.\nDonostiako Musika Hamabostaldiak diru-laguntza emango dio Agifesi\nDonostiako Musika Hamabostaldiak laguntza ekonomikoa emango dio aurten Agifesi; 72. edizio honetan biltzen duen diruaren zati bat, hain zuzen ere. Zehazki, Antzinako Musika zikloko emanaldietako sarreren bitartez lortzen den diru kantitatea osorik jasoko du elkarteak.\nAgifeseko bi kide Solo dokumentalari buruz solasean\nAgifeseko bi kidek 'Solo' dokumentalaren inguruko solasaldi batean parte hartu zuten Euskadi Irratiko Faktoria saioan, uztailaren 29an. Beñat Gabiña Larrañagak eta Amaia López Amenabarrek eskizofrenia dute, eta filmari buruzko iritzia eta euren esperientzia partekatu zituzten entzuleekin. Arrakasta handia izan zuen saioak, arduradunek aditzera eman digutenez, pertsona ugarik deitu baitzuen Euskadi Irratira Agifeseko kideen adorea azpimarratzeko.\nSolo dokumentalaren hurrengo proiekzioa Zarautzen egingo da\nAgifesek ‘Solo’ dokumentalaren inguruko bideoforuma eskainiko du Zarauzko kiroldegian (Araba kalea 20, 2. solairua) datorren ostiralean, uztailak 29, 18:30ean, ‘Askatu zeure burua. Buruko gaixotasunen inguruko mitoak apurtu’ sentsibilizazio kanpainaren barne antolatu duen proiekzio zikloaren barne. Eskizofreniaren ikuspegi itxaropentsua eskaintzen du Vicente Rubio zuzendari eta protagonista duen film horrek, eta Gipuzkoako zenbait udalerritan proiektatzen ari da ekainetik. Abuztuko atsedenaren ondoren, irailean jarraituko dute bideoforum saioek. Zarauzkoa zortzigarrena izango da, Agifeseko arduradunek zuzenduko dute eta sarrera librea da.\nLasarte-Orian egingo da Solo dokumentalaren inguruko hurrengo bideoforuma\nAgifesek ‘Solo’ dokumentalaren inguruko bideoforuma eskainiko du Lasarte-Oriako Manuel Lekuona kultur etxean datorren asteazkenean, uztailak 13, 18:30ean, ‘Askatu zeure burua. Buruko gaixotasunen inguruko mitoak apurtu’ sentsibilizazio kanpainaren barne antolatu duen proiekzio zikloaren barne. Eskizofreniaren ikuspegi itxaropentsua eskaintzen du Vicente Rubio zuzendari eta protagonista duen film horrek, eta Gipuzkoako zenbait udalerritan ikusi ahal izango da iraila bitartean. Lasarte-Oriako saioa zazpigarrena da. Agifeseko arduradunek zuzenduko dute eta sarrera librea da.


Olerki Topaketak Irunen eta Donostian | Hitzen uberan\n← Olerki topaketak, poetaren hitzak: Jon Mirande.\n‘Galerna’ liburua mintzagai →\nPoesian oinarritutako ekitaldi ugari ikusteko aukera egongo da datozen egunetan Irunen eta Donostian, Kabigorri kultur ateneoak eta Koldo Mitxelena kulturuneak elkarlanean antolatu dituzten Olerki Topaketetan.\nEskaintza anitza eta zabala osatu dute Kabigorrik eta Koldo Mitxelena kulturuneak Olerki Topaketen egitarauarekin. Aste honetan Irunen antolatutako ekitaldi sortarekin emango zaie hasiera topaketei, eta datorren astean Donostian egingo dira ekitaldiak.\nJarraian duzue euskaraz gozatu ahal izango diren errezitaldien zerrenda, eta behean egitaraua osorik ikusteko aukera:\nIrunen, Kabigorri ateneoan 19:30ean:\nOtsailak 8, asteazkena: Tere Irastorzaren poemak, Aitor Furundarenaren soinuaz lagunduta.\nOtsailak 9, osteguna: Pello Otxotekok Anphora baita (Alberdania, 2010) poesia-liburuaren errezitaldia egingo du, Esther Barandiaranek (pianoa) lagunduta.\nDonostian, Koldo Mitxelena kulturuneko areto nagusian 19:30ean:\nOtsailak 14, asteartea: Leire Bilbaok Scanner (Susa, 2011) poesia liburuaren gaineko errezitaldia eskainiko du, Domentx Ucinen biolina eta loop stationarekin lagunduta.\nOtsailak 15, asteazkena: Eta orain badakit – Itsaso kontra bat (Pamiela, 2011) poema-liburuen ikus-entzunezko irakurketa.\nKarmele Igartuaren Itsaso kontra bat (Pamiela, 2011) liburuarena, eta bestetik, Tere Irastortzaren Eta orain badakit liburuarena. Molde honetan, Karmele Igartua eta Tere Irastortzak batera zuten egitasmoa burutuko da, zeinetan, elkarren irakurle ziren bi idazleren lanak batera aurkezten diren. Hitzezko irakurketa, Itziar Gomezek eta Tere Irastortza berak egingo dute. Irudiak, Izaskun Etxeberriaren esku egongo dira. Beronek Karmele Igartuaren Itsaso kontra bat liburuarentzat sortu ditu argazkiak. Musika, Aitor Furundarenak eta Iñaki Telleriak Eta orain badakit libururako sortutakoa da.\nKabigorri kultur ateneoa\nTere Irastortzaren gunea\nTere Irastortzari elkarrizketa Uberanen\nLeire Bilbaori elkarrizketa Uberanen\nIaz egindako errezitaldi batzuk ikus ditzakezue jarraian:


Planeta beroagoa, gizakia ala Eguzkia? - ZientziaEus\n2000/10/15 Carton Virto, Eider - Elhuyar Zientzia\nEguzkiak kliman eragina duela esan beharrik ez dago, baina zenbateraino? Izarraren jardueran izaten diren gorabeherak zein neurritaraino islatzen dira Lurrean? Azken urteetako ikerketek Eguzkiaren jarduera eta klima-aldaketaren artean lotura handia dagoela erakutsi dute. Horra hor, beraz, gure planetaren berotze globalaren ekuazioari gehitu beharreko beste aldagai bat.\nXX. mendearen hasieratik Lurra jasaten ari den berotze azkarraren arrazoiak bilatzean segituan hasten dira duda eta eztabaidak. Gehienen arabera giza jarduera dago guztiaren atzean: atmosferara berotegi-efektua eragiten duten milioika eta milioika tona gas igorri ditugulako ari da berotzen Lurra. Horren aurrean neurri zorrotzak hartzeko beharraz hitz egiten ari dira aspaldian etengabe. Hain zuzen, hemen ere behin baino gehiagotan aipatu dira klima-aldaketa eta horren inguruko ika-mikak.\nLurrak hainbat hozte- eta berotze-ziklo pasatuta zituen jada, ordea, gizakia agertu eta erregai fosilak barra-barra kontsumitzen hasi zenerako. Klima, beraz, arrazoi naturalak direla medio lehenago ere aldatu da. Baten batek galde dezake gaur egun gertatzen ari dena ziklo natural horietako baten parte ez ote den izango, eta ez zaio arrazoirik faltako. Nahi izanez gero hipotesi horren aldeko argudio eta lan ugari aurki daitezke. Baina erantzun biribila nahi duenak jai dauka; izan ere, klima-aldaketaz ari garela ziurgabetasuna da gauza ziur bakarra.\n1988an Nazio Batuen eta Munduko Meteorologia Erakundearen eskutik klima-aldaketaz arduratuko zen aditu-taldea osatu zen Integovernmental Panel on Climate Change (IPCC) izenarekin. Bi urte geroago plazaratutako txostenean gizakiak atmosferara igorritako gasak jo zituzten XX. mendeko berotzearen eragile nagusitzat. Orduan Eguzkia ere aztertu zen erantzule bila, baina azkenerako arrazoi hori atzera bota zuten. 1996an sei urte lehenago esandakoak berretsi zituzten bigarren txosten batekin. Eguzkitik jasotako erradiazioan gerta zitekeen edozein aldaketak gizakiak igorritako karbono dioxidoak baino eragin askoz txikiagoa zuela kliman adierazi zuten orduan. Duela egun batzuk, berriz, mundu osoko fisikariak Kanariar Uharteetako Astrofisika Insitutuan bildu ziren Eguzkiaren zikloa eta Lurreko klimaren arteko loturaz mintzatzeko.\nSateliteen bidez jasotako datuek azkeneko bi hamarkadetan behintzat Eguzkian aldaketak gertatu direla erakutsi dute eta, horrek planeta berotzen lagundu izana posible da.\nAtzera bidaia eginez gero, Eguzkian epe laburrean gertatzen diren gorabeherek klimari nola eragiten dioten ikus daiteke. XVII. mendean, Maunder-en minimoa deritzon aldian, Eguzkiak jarduera oso txikia zuen eta Europako iparraldeko eskualdeetan hotz egiten zuen. XV. mendean antzeko fenomenoa gertatu zen eta Erdi Aroan, aldiz, tenperatura eta jarduera maximoko aldia ezagutu zuten. Garai haietan, noski, ez zegoen Eguzkiaren jarduera neurtzeko sateliterik, baina zeharkako datuak eta estrapolazioak erabiliz, Europako tenperatura--fluktuazioen eta Eguzkian gertatutako gorabeheren arteko korrelazioa ezarri ahal izan da.\nIkerketa horiek duela 25 bat urte egin eta aurkeztu ziren. Orain, gaur egun bizi dugun berotze globaletik zenbat den Eguzkiak eragindakoa jakitea tokatzen da, zerikusirik baldin badu behintzat. Horretarako Eguzkiaren distira, eremu magnetikoa eta orbanak ikertzen dira batik bat. Distira gehiagok argi gehiago esan nahi du eta argi gehiagok energia gehiago. Hain zuzen, hori azaltzen da Suitzako ETHZ Astronomia Institutuko eta Alemaniako Max Planck Aeronomia Institutuko ikertzaileek aurkeztutako lanean; azken hiru mendeetan Eguzkiak igorritako argi ikusgai eta ultramore kantitatea nabarmen handitu direla.\nBestalde, Eguzkiak Lurraren inguruan eragiten duen eremu magnetikoa ere bikoiztu egin da XX. mendean zehar. Eremu magnetikoa zenbat eta handiagoa izan partikula kargatu gutxiago jasotzen ditu Lurrak eta badirudi horrek hodeien formazioan txarrerako eragiten duela, hodei gutxiago eratzen delako atmosferan. Hortik aurrera hasten den fenomenoen kateak azkenerako planeta berotzea eragiten du.\nIkerketa zail horiek guztiek Lurreko klima konplexua dela ematen dute berriz ere aditzera. Dena dela, hainbat ondorio aipagarri jaso ahal izan dira. Datu guztien arabera badirudi XX. mendearen lehen erdiko berotzea Eguzkiari zor zaiola batik bat eta bigarren erdikoa berriz giza jarduerari. Klima-aldaketaren errua beste norbaiti egotzi nahi dionak, beraz, ez dezala Eguzkira jo.\nBiltzar berean John Houghton-ek Integovernmental Panel on Climate Change-n (IPCC) hirugarren txostenaren laburpena aurkeztu zuen. John Houghton Londres-ko Hardley Centre Meteorologia Zentroko arduraduna da. Txostena 2001ean argitaratuko den arren, eduki nagusiak ezagutzera eman dira dagoeneko. Bi izango omen dira klima-aldaketaren ingurugiroaren gaineko eragin nagusiak hurrengo urteetan: itsas maila igo egingo da eta ziklo hidrologikoa biziagotu egingo da.\nXXI. mendearen amaierarako itsas maila metro-erdi gorago egongo dela iragartzen da txostenean.Bangladesh, Txinako hegoaldeko eta Egiptoko kostaldeetako, Indiako Ozeano zein Ozeano bareko hainbat uharteetako biztanleek beste norabait jo beharko dute bizitzera eta herrialde askok uraren kontrako defentsak eraiki beharko dituzte. Bestalde, planeta beroagoak planeta hezeagoa suposatzen duenez, eurite handiak maizago gertatuko dira, baina baita lehorteak ere; lehorte/uholde zikloak bortitzagoak izango dira.Horrek, dagoeneko Afrikan ikusi den bezala, eragin berezia izango du eskualde subtropikaletan.\nEguzkiari dagokionez, orain artekoari eutsi diote: Eguzkiak kliman duen eragina kontuan hartzekoa bada ere, berotegi-efektua sortzen duten gasak dira egungo egoeraren eragile nagusiak.\nAurorak Lurreko ipar eta hego polo magnetikoen inguruan sumatzen dira, aurora-obaloa deritzon eskualdearen barruan. Ikuskizun aparta hori Eguzkiak igorritako eguzki-haizeari, kargadun partikula-multzoari, zor zaio. Zorionez magnetosfera –Lurraren eremu magnetikoak babesten duen eremua– partikula horiek desbideratzeko gai da, bestela Lurrean bizitzea ez litzake xamurra izango eta. Baina aldi berean, aurorez gozatzeko aukera ematen digu, partikula kargatuak magnetosferaren mugetara iristen direnean sortzen baitira haiek. Partikulek oso altitude handian dagoen oxigenoarekin talka egitean aurora gorriak sortzen dira, eta talka altitude txikiagoan gertatzen denean, aurorak horiak eta berdeak izaten dira. Azken hauek dira, hain zuzen, maizen ikusten direnak. Partikulek nitrogenoarekin talka egitean, berriz, kolore urdina ematen dute. Auroren ertzetako koloreak ere nitrogenoarenak dira. Baina irudikatzea baino hobea ikustea da. Horretarako, Islandia, Eskandinavia, Alaska edo Kanadako iparraldera hurbiltzea besterik ez daukazu; bestela, Antartika ere hor dago. Aurorarik politenak neguan ikusten dira, zerua ilun denean, baina ekinozioak ere, martxoan eta iraila-urrian, ez dira hurbiltzeko garai txarra.\nLurraren zientziak XX. mendean


Joanes Larretxeak hamar urte bete ditu espetxean; dinamika iragarri dute : Oarsoaldeko Hitza\nJoanes Larretxeak hamar urte bete ditu espetxean; dinamika iragarri dute\nOiartzungo Sare Herritarrak dinamika bat abiaraziko du, "salbuespenezko legedia" bertan behera utzi eta Larretxearen Euskal Herriratzea eskatzeko.\nJoanes Larretxearen aldeko murala, Oiartzunen.\nJoanes Larretxea atxilotu eta espetxean sartu zuenetik hamar urte bete dira gaur, Oiartzungo Sare Herritarrak gogorarazi duenez. Bitarte horretan hiru espetxetan izan da preso: bost urte Fleuryn (Frantzian), Oiartzundik 796 kilometrora; bi hilabete Soto del Realen (Espainia), 425 kilometrora; eta gainontzekoa Herrera de la Manchan, 643 kilometrora.\nSare Herritarrak salatu duenez, hamar urte bete arren, oraindik salbuespenezko legedia pairatzen du Larretxeak. Salbuespenezko legedia definitu dute: “Lehenengo graduan dago, eta bere sorterritik ehunka kilometrotara urrunduta dago”.\nJakinarazi dutenez, presoak behin baino gehiagotan egin du Euskal Herriko espetxe batera hurbiltzeko eskaera, eta behin baino gehiagotan eskatu duela lehen gradutik bigarrenera pasatzea.\n“Argi dago”, gaineratu du Sare Herritarrak, “Espainiako espetxe legedia aplikatuz gero, Joanesek baldintza guztiak betetzen dituela bi eskari horiek onar ditzaten. Gainera, egoera horretan dago espainiar espetxeetan dauden preso sozialen %98-a”.\nSalatu dute hamar urte hauetan hainbat oztopo eta traba jasan dituztela senide eta lagunek, eta hala nola arintzen saiatu direla: “Hamar urte luze ehundaka kilometro eginez, hamar urte luze errepide istripu bat izateko arriskuan, hamar urte luze milaka euroko zama arintzen, hamar urte luze etxean falta den aitaren hutsunea betetzen, 10 urte luze zauriak ixten…”.\nOiartzungo Sare Herritarrak uste du korapiloak askatzeko momentua dela, eta bidea elkarrekin urratzekoa. “Oraindik irekita dauden zauriak itxi eta elkarbizitzan oinarrituko den bake justu bat elkarrekin eraikitzen hasteko unea da”.\nHorregatik, datozen hilabeteetan kalera aterako direla iragarri dute, eskaera argi batekin: “Salbuespenezko legedia bertan behera utz dezatela aldarrikatu eta Joanesen berehalako Euskal Herriratzea galdegingo dugu; urrunketarik ez, salbuespen legediari ez!”.\nOiartzungo eragileekin bilerak egingo dituztela jakinarazi dute, adostasun zabalak lortzeko bidean. “Guztion arten lortuko dugu. Egin dezagun elkarrekin bidea. Elkarbizitza eta bakea”.\nErlazionatutako edukiaHerriko presoen urruntzea salatu du Oiartzungo udalbatzak


Proiektuak - Sarrera\nZentroan hurrengo proiektuak jorratzen dira:\nAGENDA 21- BIZIKIDETZA-\nERANTZUNA- HNP. HIZKUNTZA -\nHTB HIZKUNTZEN - TRATAERA BATERATUA IKT -HELDUTASUN EREDUA\n2018/19 Ikasturteko aurkeztu diren proiektuak (logeatuta izan behar zara ikusteko)\nAGENDA 21 Zalla BHI ikastetxeak 6 urte daramatza proiektu honekin. Jose Luis Gomez irakaslea de koordinatzailea eta gela bakoitzean bi ikasle daude aukeratuta talde berdea eratzeko. Urtero gai bat aukeratzen da lan egiteko eta ikasleek gai horri buruzko diagnosia egin ondoren, hobekuntzak egiteko ekintzak proposatu eta burutzen dituzte. Urte bukaeran foro bat egiten da udaletxean eta bertan urtean zehar landutakoa aurkezten da. Iaz jasangarritasuna izan zen topikoa aurten, berriz, kontsumo arduratsua, irakasgai guztietatik landuko da.\nProiektuaren barnean zenbait irteera burutzen dira. Hiru eguneko egonaldia egiten dute aurten lehen mailako ikasleek Aralarren eta Karrantza haranera joango dira Armañon interpretazio zentrora. Hirugarren mailakoak Azpeitira joango dira. Inguruko araztegi eta zabortegiak ere bisita egiten diete.\nBIZIKIDETZA. BEHATOKIA. Adar batzuk ditu, horien atzean Miren Begoña Ugartek aurkitzen da.\nANIZTASUNARI ERANTZUNA. BIDELAGUNA | HBSP PROIEKTUAK. Isabel Mendizabalek koordinatzen ditu proiektuak\nHNP. HIZKUNTZA NORMALKUNTZA PROIEKTUA. Alberto Mardonesek koordinatzen du ikastetxeko proiektua\nHTB HIZKUNTZEN TRATAERA BATERATUA. HIZKUNTZA PROIEKTUA. Hizkuntza mintegien artean kudeatzen dute ikastetxeko proiektua.\nIKT: Ikastetxeen Heldutasun Teknologikoaren Eredua eta, bere baitan, Sare_Hezkuntza gelan. Alfonso Tejedor koordinatzailea.\nInstitutuak lehenengo deialdietatik hartu zuen parte IKT proiektuetan. "Ikastetxeen Heldutasun Teknologikoaren Eredua" proiektuan non ertaineko maila eskuratu baitzuen duela hiru urte.\nPREMIA III azpiegitura eta DBH1. eta 2. mailetarako ESKOLA 2.0 baliabideak mantentzen ditugu; DBH 3. eta 4. mailetan ordenagailu eramangarriak W10eko sistema eragilearekin osatzen dugu hornidura ikasleentzat. Hezkuntza sailak proposatuta langileek Windows 365 erabiltzeko aukera daukate. Beste aldetik, G-Suite sistema ezarrita dago duela zazpi urtetik eta bere baliabideak ohikoak dira elkar telekomunikatzeko eta dokumentuak partekatzeko. Zenbait funtziotarako Hezkuntza departamenduak dituen aplikazioak erabiltzen ditugu, bereziki administrazio prozesuetan. Bukatzeko, LCMS moduan gero eta gehiago Moodle plataforma erabiltzen ari gara, bere azken ekarpenek oso aukera interesgarriak eskaintzen dituztelako.\nHelburu orokorra zera da: zentroan eramaten diren prozesu guztiak digitalizatzea, besteak beste:\n- Gela barruko jarduerak, non didaktika kontutan izan behar den. Testu liburuak ordezkatzen joaten.\n- Administrazioan, irakats prozesuen lagungarriak direnak ere bai.\n- Komunikazio prozesuak: sektore guztien artean, gurasoekin barne. Kasu honetan Twitter kontu aktiboa mantentzen da.\n- Beste zentro edo erakunderekin esperientziak eta informazioa elkartrukatu.\nSTEAM. ZIENTZIA ETA TEKNOLOGIA. Aurten Zientzia mintegiak antolatu ditu proiektu honen prozesua eta jarduerak. Arduraduna: Elena Iztueta irakaslea da.\n(zaharrak) BERRIKUNTZA PROIEKTUA: GAITASUN GARAPENA IKT BIDEZ eta\nHAMAIKA HAIZETARA. Proiektu honetan 2012.n edizioan 1. mailako ikasleek parte hartu zuten.


Gaur amaitzen da Lazkaon kiroldegiko bazkidetzen epea. Noticias de Gipuzkoa\nGaur amaitzen da Lazkaon kiroldegiko bazkidetzen epea\n2018-2019 denboraldiko bazkidetza berritzeko, aldatzeko edo baja emateko azken eguna izango da\nJoxemiel Barandiaran kiroldegiko kanpoko igerilekua.\nlazkao- Lazkaoko Joxemiel Barandiaran kiroldegiko bazkide-tza berritzeko epea gaur arte egongo da irekita. Hala, bazkidetza berritu nahi dutenek, baja eman nahi dutenek, ordainketa helbideratu nahi dutenek edo bazkidetza mota aldatu nahi dutenek azken eguna izango dute tramite horiek egin ahal izateko. Halako aldaketaren bat egin nahi dutenek kiroldegian bertan jakinarazi beharko dute, eta bertan emango zaie informazio gehiago.\nBestalde, kuota honen ordainketa kontu korronte bidez helbideratuta duten guztiei uztailaren 2an kobratuko zaie. Helbideratuta ez duten bazkideek, berriz, uztailaren 1era arteko epea izango dute ordainketa hori egiteko. Ordainketa egiterakoan, Joxemiel Barandiaran kiroldegiko bazkidetza dela adierazi beharko da ordain-agirian eta ondoren, agiri hori kiroldegian aurkeztu beharko dela azaldu dute Lazkaoko Udaletik.\nBestalde, gogorarazi nahi izan dute familia bazkidetzaren barruan ikasle edo langabe egoeran egoteagatik, 18 urtez gorako seme-alabak sartu ahal izateko, aldez aurretik egin behar dela eskaera, eta beharrezko agiriak kiroldegian aurkeztu beharko direla.\nTarifei dagokionez, esaterako, helduek urteko bonoa 146,95 euro ordaindu beharko lukete, eta udakoa, bestalde, 101 euro. Hauek udako igerileku estalgabea barne izango lukete, baina hala nahi ez duten helduek 112,15 euro ordaindu beharko dute kiroldegiko urte osoko bazkidetza. Estaligabeko igerilekuak ekainaren 9tik aurrera egongo dira irekita eta bertako bonoa bakarrik hartu nahi duten helduek 56,25 euro ordaindu beharko dute, gazteek 28, familiarra 82,10 eta jubilatuek, berriz, 61,40 euro. - M.A.\netiquetas: lazkao, kiroldegia, bazkide


Haurren eskubideei buruzko Konbentzioaren hautazko Protokoloa, haurren salerosketa, haurren prostituzioa eta pornografian haurren erabilerari buruzkoa — Wikiteka\n15 15. artikulua\n16 16. artikulua\n17 17. artikulua\nIndarrean jartzea: 2002ko urtarrilaren 18an\n2. Estatu alderdiek bermatuko dute biktimaren adinaren inguruan zalantzak izateak ez duela eragotziko zigor ikerketak hastea, biktimaren adina zehaztera zuzendutako ikerketak barne.\n3. Estatu alderdiek bermatuko dute Protokolo honetan zerrendatutako delituen biktima diren haurrei zigor arloko justiziak eman beharreko trataeran, lehentasun osokoa izango dela haurraren interes nagusia.\n4. Estatu alderdiek neurriak hartuko dituzte heziketa egokia ziurtatzeko , norena eta Protokolo honen arabera debekatutako delituen biktimekin lanean diharduten pertsonena, batez ere arlo psikologiko eta juridikoetan.\n5. Estatu alderdiek, beharrezkoa denean, halako neurriak hartuko dituzte, delitu horien biktimen prebentzio, babes eta birgaikuntzarako lanean diharduten pertsona eta antolakundeen segurtasuna eta osotasuna babesteko.\n1. Estatu alderdiek, Protokolo honetan adierazten diren delituen prebentziora zuzendutako legeak, administrazio neurriak, politikak eta gizarte egitarauak onetsi edo indartu, aplikatu eta horiei publizitatea emango diete. Egintza horien aurrean bereziki kaltetuak izan daitezkeen haurren babesari arreta berezia eskainiko zaio.\n2. Estatu alderdiek jendearen sentsibilizazioa bultzatuko dute, baita haurrena ere, modu egoki guztien bidez informazioa emanez eta Protokolo honetan aipatzen diren delituen inguruan aurreneurrien eta ondorio kaltegarriei buruzko heziketaren eta trebakuntzaren bidez. Artikulu honek ezartzen dizkien betebeharrak betetzean, estatu alderdiek erkidegoaren parte hartzea bultzatuko dute eta, batik bat, haurrena eurena eta biktima izan diren haurrena ere, halako informazio, heziketa eta trebakuntza egitarauetan, nazioarte mailakoak barne.\n3. Estatu alderdiek, delitu horien biktimei laguntza egokia emango zaiela ziurtatzeko neurri egingarri guztiak hartuko dituzte, bai eta horien bergizarteratze osoa eta euren sendatze fisiko eta psikologiko osoa ziurtatzeko ere.\n4. Estatu alderdiek ziurtatuko dute Protokolo honetan zerrendatutako delituen biktima diren haur guztiek prozedura egokietarako aukera izan dezaten, legearen arabera erantzule diren pertsonen bereizkeriarik gabe, horiengandik jasandako kalte-ordainak lortzeko.\n5. Estatu alderdiek, Protokolo honetan zein delitu jaso eta horien publizitatea egiten duen materialaren ekoizpen eta argitalpena debekatzeko beharrezko neurriak hartuko dituzte.\n1. Estatu alderdiek, beharrezko neurri guztiak hartuko dituzte nazioarteko lankidetza indartzeko, horretarako aldeaniztun, erregio-mailako eta aldebiko hitzarmenak egingo dituzte, horien helburua delarik haurren salmenta, haurren prostituzioa eta pornografian edo sexu-turismoan haurrak erabiltzea saihestea, horrelako egintzak antzematea, ikertzea, epaitzea eta erantzuleak zigortzea. Estatu alderdiek nazioarteko lankidetza eta euren agintarien eta gobernuz kanpoko nazioko eta nazioarteko erakundeen arteko koordinazioa bultzatuko dute, bai eta nazioarteko erakundeena ere.\n2. Estatu alderdiek biktima izan diren haurren laguntzarako nazioarteko lankidetza bultzatuko dute, horien sendatze fisiko eta psikologikoa, bergizarteratzea eta aberriratzea lortzeko helburuarekin.\n3. Estatu alderdiek nazioarteko lankidetzaren suspertzea bultzatuko dute oinarrizko eragileen aurka borrokatzeko xedearekin, hala nola, pobrezia eta azpigaratzea, faktore horiek haurrak arriskuan jartzen baitituzte, haurren salmenta, haurren prostituzioa eta pornografia edo sexu-turismoan haurrak erabiltzen dituzten ekintzen aurrean.\n4. Finantza-laguntza, laguntza teknikoa edo beste modu batekoa emateko baldintzetan dauden estatu alderdiek, hori eskainiko dute nazioartean, erregio-mailan edo aldebiko programen bidez edo beste programa batzuen bidez.\n1. Protokolo hau estatu batean indarrean sartu eta bi urteko epean, estatu horrek Haurraren Eskubideen Batzordeari txostena aurkeztuko dio, bertan jasotzen delarik Protokoloaren xedapenak betearazteko hartu dituen neurrien azalpen orokorra, barnean hartuta parte hartzeari eta erreklutamenduari buruzko xedapenak aplikatzearen inguruan hartutako neurriak.\nOrrialdearen azken aldaketa: 27 abuztua 2019, 22:55.


Brexita argitzen? — Inaki Irazabalbeitia\nBien adostasunez TUEren 50 artikulua, Batasunetik irteera bideratzen duena, urriaren 31a arte luzatzea deliberatu dute. Akordioak iraungitze-klausula bat badu. Erabakia eten egingo da maiatzaren 31an ordurako Britainia Handiak Europako Parlamenturako hauteskundeak egin ez baditu edo Irteera Hitzarmena maiatzaren 22a baino lehen berretsi ez badu.\nErabaki honek baditu zenbait ohar:\nErresuma Batuak EB utz lezake urriaren 31 baino lehenago baldin eta Irteera Hitzarmena berresten badu.\nErresuma Batuak elkarlanerako jarrera zintzoa izan behar du.\nLuzapena Irteera Hitzarmena birnegotziatzen hasteko ezin da usatu.\nEuropako Batzordeak erabaki honen egoera 2019ko ekaineko bileran berrikusiko du.\nSobra ere, akordiorik gabeko Brexitaren mamua urrundu da erabaki honekin. Oxigenoa eman diote May, besteak beste, Batasunari ez zaiolako komeni akordiorik gabeko irteera. Mayri etxe barruan hariak lotzen joateko aukera emango dio, laboristekiko akordioa bereziki, iruditzen baitzait kontserbadoreekin jai duela.\nGure lagun eskoziar, galestar eta iparrirlandarrentzat berri ona dela esango nuke. Europako hauteskundeetan parte hartu ahal izango dute, beren ahots propioa izaten jarraituko Europako instituzioetan eta prozesu honetatik onik ateratzeko aukera bat, txikia izanik ere, zabaltzen zaie.\nBadirudi, Brexitaren prozesua argitzen hasi dela. Hala ere, nork daki zer gertatuko den! Eta hau Brexit ordenatu baterako atzen aukera da, ez dut uste besterik egongo denik.


Bizkaiko Foruari mendekotutako lurraldez kanpoko inguruetan barnako ibilbidea - Euskonews\nGaur egungo adimen politiko-instituzional batentzat, Iraultza Frantsesarekin jaiotako liberalismo burgesaren garaipenaren itzalean sortu eta bere balioetan hazia, zaila gertatzen da lurraldetasun eta jurisdikzio bezalako kontzeptuen arteko korrelaziorik eza ulertzea, edota gizarte estamentu bateko edo bestekoa izateagatik eratorritako estatutu juridikoak aldi batera existitzea. Guk guztiok, ezinbestean, ikuspegi horretatik ulertzen ditugu “denok berdinak gara legearen aurrean” bezalako esaldiak, eta hiritartasun, nazio, estatu, subiranotasun, demokrazia... moduko kontzeptuak.\nCastro-Urdialeseko ezkutua. Edonola ere, Castro-Urdiales eta Bizkaiaren arteko harremanek ez zuten etenik izan Erdi Aroan zehar; gainera, leinu bandokideek inguru haiek behin eta berriro erasotzen zituztela-eta, hiri honek 1394an Bizkaiko Ermandadearen eraketa sinatu zuen, beste hainbat hirik bezala, Gernikako Batzar Nagusietan. Eta Jaurerriari lotuta egon zen -hitz eta botoarekin-, harik eta 1471n banaketa formalki eskatu zuen arte.\n1618an, Felipe II.ak Bizkaiari lotutako inguru forudunei pribilegioak aintzatesten zizkien Errege Gutuna luzatu zuen; eta, bestetik, 1696 eta 1710ean, Gaztela Zaharreko Merindadearen esku-sartzeak zirela-eta, lurralde forudunek berriro aldarrikatu behar izan zituzten Bizkaiko Foruekiko eta Abellanedako Batzarrarekiko atxikipena. Fríasko zubia. Tobalinako Bailara.\nBeste hainbat gertakizun bitxiren berri ere eman genezake oraindik; hala nola, Menako Bailararen kasuarena, zeinak 1822an luzatu baitzuen Bizkaiari atxikitzeko eskaera, eta 1844an errepikatu. Amaitzeko, esan Bizkaia, lurraldeari dagokionez, segur aski inoiz ez dela orain baino zabalagoa izan, baina, bere idiosinkrasiaren zati bat aspaldiko ohiturazko zuzenbide sekular baten pean bizi izanetik baldin badatorkio, gerora Foru bihurtua eta berariazko erakundeetan islatua -Batzarretan esaterako-, bai esan dezakegula Bizkaia handiagoa izan zela garai batean, jurisdikzioari dagokionez bederen. Aurkezturiko ibilbidea lagungarri gertatuko zaigu.\nALFONSO VIII DE CASTILLA HARO, Diego López IV de LARA, Juan Núñez de (1)


Aurkezpena - Kiroletan Sport SL\n2009an Getxo-n sortutako enpresa bat gara, kudeaketara eta eskolaz kanpoko jardueretako eta kiroletako campusetako garapenera arituta. Urte hauetan gure ekintza-eremua Uribe Kosta-ra eta Bilbo Handira handitu dugu.\n▪ Eskolaz kanpoko Jarduerak: batez ere kirolekoak nahiz eta jarduera artistikoak eta hizkuntzak garatzen hasi.\nLehen hezkuntzan eta haur hezkuntzan espezializatuak izan arren, bere gain har ditzakegu goi mailako ikasteketak burutzen ari diren ikasleentzat edozein ekintza. Baita ere, helduentzat, asteburuko irteerak kirol jarduerekin prestatzen ditugu eta jardunaldi hezigarriak.\n▪ Kirol campusak, kluben akordioen bitartez egiten ditugu. Kirol espezifikokoak, multikirolekoak edo kirolezko campusak atzerriko hizkuntzarekin.\nGainera, kiroletako praktika segurua eskaintzeko asmoarekin, kiroletako osasun-azterketak egiten hasi gara eskaintzen diguten tokian. Horrela zerbitzu eroso, eraginkor eta kalitatekoa ematen dugu.\nBestalde, Euskararekiko konpromisoa dugula adierazten dugu eta burutzen ditugun zerbitzuetako hizkuntza Euskara da, BIKAIN egiaztapenan murgilduta baitgaude.\nKudeaketa aurreratuaren bikaintasunarekiko konpromisoa eta goiko maila 3K (Kiroleko entitateko kudeaketaren hobekuntzaren Proiektua) daukagu.\nAzkenik, gure lanaren helburua, heziketa eta kirol praktikaren bidez, ikasleen garapen pertsonala lortzea da. Laguntzen, beraien trebetasunak, jarrerak eta bizitzako eta osasuneko baldintzak hobetzen. Baita ere, gozatzea eta aberaste ingurune bezala mugimenduaren aukerak balioestea baimentzen duten ohiturak lor dezatela, gozamen pertsonala eta gainerakoekiko harremanak.\nPRINTZIPIOAK ETA GURE LANA ZUZENTZEN DUTEN BALIOAK\nKomunikazioa, indartze-elementua eta kalitaterako tresna bezala.\nPertsonengana, ingurunera eta ingurumenera Errespetua.\nKonfiantza, erlazioak eraikitzen diren oinarria izanez.\nMotibazioa, parte-hartzearen eta konfiantzaren bidez.\nLidergoa, balio erantzi sortzaileak eta bultzatzaileak izanez.\nTalde-Lana, kolaborazioaren balioa nagusituz.\nKonpromisoa, profesionaltasunaren, erantzukizunaren eta leialtasunaren bidez.\nBerrikuntza, heziketa eta hobekuntza jarraitua.\nAutokritika, gainditze pertsonalerako tresna bat bezala.\nIngurune aldakorrera egokitzea.


Nola funtzionatzen du Errenta WEB programak? | Consumer\nAurten, AITA Programa desagertu denez, Errenta Aitorpena WEB errentarekin egin behar da, oso tresna erraza baita\nEgilea: Blanca Álvarez 2017-ko maiatzak 1\nAurten, WEB errenta izango da Zerga Agentziaren online plataforma bakarra, Errenta Aitorpena aurkezteko. AITA programaren ordezko honek zerga-datu guztiak eskura ditzake, AET sozietatearen egoitza elektronikoaren bidez kontuak eman ahal izateko. Baina,nola funtzionatzen du WEB Errentak? Zein dira Errenta Aitorpena programa honekin egiteko gomendioak? Hauek dira urratsak.\nAurten, PFEzaren 19.750.000 aitorpen aurkeztuko dira, eta guztiak WEB Errenta programarekin egin ahal izango dira. Online plataforma honek Ogasun zerbitzarian zuzenean jarduteko aukera ematen du, programen aldez aurreko deskargarik eta datu-fitxategirik egin beharrik gabe.\nAtzean gelditu da AITA programa, 30 urte zeramatzan espainiarrei alfisko kontuak ematen. Iaz, ia lekukotuta zegoen, eta jarduera ekonomikoen etekinak dituzten zergadunentzat bakarrik da, baina aurten erabat desagertu da. Haren ordezkoak asko sinplifikatzen du aitorpena aurkezteko zeregina. Nola funtzionatzen du? Jarraitu urrats hauei.\n1. urratsa. Nola sartu WEB Errentan?\nWeb Errentarekin aitorpena egiteko, Zerga Agentziaren orrian sartu eta bertan Errenta 2016 ikonoa sakatu behar da. Zerbitzu horretara sartzeko, identifikazio-ziurtagiri elektronikoa edo NAN elektronikoa erabil daiteke, Cl@vPin edo erreferentzia-zenbakiarekin.\nEz duzu zure erreferentzia-zenbakia ezagutzen? Kasu horretan, RENO ikono horian klik egin behar da. Hor azaltzen da, hori lortzeko eta SMS bidez bidaltzeko, 2015eko Errenta-aitorpenaren 440 laukiko zenbatekoa eman behar dela. Lauki hau “Zergapetutako oinarri likidagarri orokorrari” dagokio, eta ez beste kopuru bati, ez eta Aitorpenaren emaitzari ere, Administrazioak argitzen duen moduan.\n2. urratsa. Datuak berrikusi eta behar dena aldatu\nSartu ondoren, “Zerbitzu Erabilgarriak” atalean agertzen diren aukeren artean, “Zirriborroa / Adierazpena (WEB errenta)” jartzen duen estekan klik egin behar da. Eta une erabakigarria da: datu ekonomiko guztiak berrikustea. Kontzientziatu eta aldatu egin behar dira, akatsen bat badago edo horietakoren bat baztertu bada. Garrantzitsuak dira, besteak beste, honako hauek: ohiko etxebizitza erosteagatiko kenkariak edo alokairuko kenkariak (horietarako eskubidea izanez gero), pentsio-planetarako ekarpenak, autonomia-kenkariak, amatasun-kenkariak edo seme-alabengatiko kenkariak.\nGainera, datu pertsonalak ere egiaztatu behar dira, eta oso kontuan hartu behar dira aurreko ekitaldiarekiko aldaketa izan daitezkeen inguruabarrak (bizilekua aldatzea, senar-emazteak izatea, aita izatea…), dena izan baitaiteke Errenta Aitorpenean eragina. Eta ez da ahaztu behar Ogasunak ez duela zertan aldaketa horiek ezagutu, baina zergadunaren errentari eragiten badio, aitortu egin behar dira.\n3. urratsa. Errenta aitorpena balidatzea\nDatuak egiaztatu eta aldatu ondoren, aitorpena aurkeztu daiteke; beraz, “Baliozkotu” botoian klik egin behar da. Daturen bat ahaztu bazaizu edo eskuz sartu behar badira, ohar bat agertuko da pantailan. Arazorik ez badago, dena ondo doa eta zuzen dago, “Gorde”.\n4. urratsa. Aitorpena Internet bidez entregatu edo inprimatu\nAitorpena aurkeztu aurretik, emaitza egiaztatu behar da. Non? “Aitorpenen laburpena” atalean sartu behar da. Dena ordenatuta dagoela ikusten denean, ia dena prest dago entregatu ahal izateko. Internet bidez egin daiteke edo “Aitorpena inprimatu” aukera eman, eta aurrez aurre aurkeztu behar da horretarako prestatutako erakunde edo bulegoetan. Eta beti gorde behar da kopia bat!\n5. urratsa. Ordaintzekoa edo itzultzekoa? Nola egin daiteke WEB Errentan?\nErrenta Aitorpena zergadunaren alde egin daiteke (Ogasunak konturako atxikitakoa itzultzen dio) edo Estatuko diru-kutxen alde.\nAitorpena itzultzen bada, “Transferentzia bidezko itzulketa” agertuko da WEB Errenta plataforman, eta kontu-zenbakia (IBAN kodea) bakarrik sartu behar da.\nAldiz, Zerga Agentziari ordaindu behar bazaio, ordaindu beharreko zenbatekoaren ordainketa zatikatu edo helbideratzea aukeratu daiteke.\n6. urratsa. Errenta Aitorpena sinatu eta bidali\n2016ko Errenta Aitorpena egiteko, sinatu eta “Bidali” egin behar da.\nAutolikidazioa zuzendu behar duzu? Web errentan egin dezakezu\nAurten lehenengoa da autolikidazioaren zuzenketa eskatzeko aukera ematen duen lehenengoa, Errenta Aitorpenaren bidez, WEB errenta plataformaren bidez.\nOrain arte, aurkeztutako aitorpena zuzendu nahi bazen, idazki independente bat aurkeztu behar zen, zuzentzeko eskaeraren arrazoiak azalduz. Aukera hori mantentzen bada ere, Aitorpenean bertan ere eska daiteke zuzenketa. Nola? Zerga Agentziaren webgunean 2016 Errenta sartu behar da eta “Tramite gehiago” klikatu. Bertan, “Aurkeztutako Aitorpen baten Aldaketa” aukeran klik egin behar da.\nerrenta-aitorpena errenta-aitorpena hacienda-eu impuestos-eu


Turing eta haren katedrala - Zientzia Kaiera\nOndoren, beste hiru liburu idatzi ditu Darwin Among the Machines (1997), Project Orion: The Atomic Spaceship 1957–1965, 2002 eta azkenik, Turing’s Cathedral (2012), Debate argitaletxeak gaztelaniaz aurten argitaratua.\nTeknologiaren garapena testuinguru historikoan aztertzea da Dysonen berezitasuna, besteak beste, ordenagailuen historia. La Catedral de Turing liburu honetan, lehen ordenagailuaren historia kontatzen du, Princetonen 1951n sortu zuten lehenengo makinarena eta ikerketa luze horretan ezinbestekoak izan ditu Institute for Advanced Study-ko (IAS) liburutegian gordeta zeuden fitxategi eta dokumentuak.\nEgileak txikitan jolasean ibili zen lekuetara itzuli behar izan du lehenengo ordenagailuaren fosilak berreskuratu eta aztertzera. Urte bete egon zen IASen lanean eta konputagailuen sortzaile taldeko hainbat lekuko elkarrizketatzeko aukera ere izan zuen. Dysonen iritziz John von Neumannen zuzendaritzapean IASen lanean ibili zen ingeniari eta matematikari taldea izan zen ordenagailuen sortzailea. Talde honek Alan Turingen ideia gauzatu ahal izan zuen.\n2005ean Dysonek Googlen egoitzara egin zuen bisitan bururatu zitzaion liburu honen izenburua. Ingeniari batek adimen artifizialari buruz hitz egin zion, eskaneatzen ari ziren liburuak ez zituzten gizakientzat, baizik eta adimen artifizialarentzat eta hortik dator Dysonek idatzi duen liburuaren izenburua, Turing-en katedrala: unibertso digitalaren sorrera.\nEstatu Batuetako gobernuaren diru-laguntzarekin sortu zen lehenengo ordenagailua, Bigarren Mundu Gerraren amaiera ondoren, hidrogeno bonbaren sorrerarekin lotua. Hidrogeno bonbek, guztiz suntsitzaileak, ordenagailuak behar zituzten leherketa nuklearrei hasiera emateko. Zientzialari haiek eman zioten hasiera aro digitalari.\nIzenburua: La catedral de Turing: los orígenes del universo digital\nEgilea: George Dyson\nArgitaletxea: Debate, 2015\nOrrialdeak: 555 orrialde\nPrezioak: Paperean: 28,40 €; E-Book: 12,34 €\nNon eskuratu: La catedral de Turing eskuragarri dago liburutegi publikoetan, besteak beste, Donostiako Udal Liburutegien sarean.\nArgitalpen-data: 2015/10/15 · Atala: Argitalpenak, Dibulgazioa\nUxune Martinez 2011. urteko lehen sei hilabeteetan Mercedes-Benz autoen markak haren historiako salmenta daturik hoberena izan zuen: 2.854 milioi irabazi […]\nLa catedral de Turing, George Dyson | Liburu Dantza


Hemen zaude: Sarrera » Azpeitia » Liburuak » Iñigo Ibarguren » 15. kapitulua\nAkeemen ama ohi baino lehenago iratzarri zen. Aspaldian ezin zuen ondo deskantsatu, gauean oso nekaturik oheratzen bazen ere. Bere senarraren zurrunkek ez zioten gehiegi laguntzen, egia esan. Aldamenera begiratu zuen, oraindik begiak guztiz ireki ez bazituen ere.\nHan zegoen bere senarra, azken hogeitabi urteetan bezala, bere ondoan, hutsik egin gabe. Ahoa erdi irekirik ageri zuen, hanka handi eta luzeak koltxoian barna, zabal eta nagi. Ia koltxoiaren osotasun guztiaz baliatzen zen, han nagusia nor zen agerian utzi nahian edo. Gizon ona zen, zalantzarik gabe. Denen moduan bere akatsak zituen, bat baina gehiago egia esan.... egoskorra, zurra, denboran hiltzatua zegoen, matxista samarra zen.... halere, gaztetan jasotako edukazioa kontuan izan ezkero ez gehiegi. Baina bestaldetik begiratuta, basoa erdi beteta ikusi nahian, honratua zen, sensiblea, zintzoa, bere lau seme-alabak hasteko lan asko eta gogorrak egindako gizona. Noizean behin, maitagarria izaten ere bazekien, ezkondu aurreko garaiak gogoratu nahian agian. Bai, maite zuen, zalantzarik gabe.\nEta gizonak, maite ote zuen bera ? Baiezkoan zen, berak zekiela behintzat, ezkondu ondoren ez bait zen beste emakume batekin inoiz joan. Eta hau marka handia zen inguru haietarako.\nBatzuetan, bere bizitzaz pentsatzen jartzen zenean, zalantzak zituen Akeemen amak. Gaztetan beste era bateko bizitzarekin egin ohi zuen amets. Afrikatik irten eta, munduko herrialde guztietan barna, goi bilera handietan Angola eta Afrikari buruzko hitzaldiak ematearekin sinesten zuen. Bere herriko arazoez, gerra zibilaz, pobreziaz, gaixotasunez, ur faltari buruz, infraestruktura falten ondorioaz, korrupzioaz.... mintzatuko zen. Baina horretarako, asko ikasi behar zen, unibertsitatera joan, karrera egin... Berak ez zuen horrelako aukerarik izan. Apenas joan zen bi urtean eskolara, pixka bat irakurri eta idazten ikasteko lain. Eta gero ? Lana, lana eta lana. Ez zuen besterik egin bizitza osoan. Izan ere, amestea ondo zegoen baina, nori ematen zion bizitzak amesten zuena ?\nGainera, zoriontsu izateko arrazoi nagusietako bat zera zen: Zeure bizitzan lortu dituzun gauzak behar haina eskertzea. Eta berak, gutxienik, bost arrazoi zituen bizitzari esker on hori agertzeko: Gizona eta lau seme-alaba zoragarri.\nAspaldian garbitu eder baten premian zen koltxoitik jaiki eta espabilatzea erabaki zuen emakumeak. Aurreko egunean ekarritako uretik zerbait gelditzen zen oraindik ontzian eta bi aldiz pentsatu aurretik aurpegia freskatzeko baliatu zuen Akeemen amak. Ura berak uste baino epelagoa zegoen ordea eta iratzarri beharrean lozorro sentzazioa berpiztu zitzaion. Seme-alabak esnatu ondoren Rokia edo Marari aginduko zion lehenbailen ur bila ateratzeko. Goizero bezala, ilea bildu zuen mototz batean. Ile luzea atsegin bazuen ere, batzuetan embarazu egiten ziola aitortu beharra zuen eta goma simple baten laguntzarekin jaso ohi zuen. Gainera, ez zen uda itogarri hura ile luzearekin ibiltzeko aproposena.\nAurreko egunean jantzi zuen soineko bera ipini eta gero, Rokia, Karim eta Mara esnatzera joan zen egunero moduan. Bi kuartotxoak erdibitzen zituen plastiko zatia aldamenera kendu ondoren semeei begiratu zien.\nSegundu gutxi batzuk, bi edo hiru, nahikoa izan zituen zerbait arraroa gertatzen ari zela igartzeko.\nKarim lo seko zegoen, atletismoko entrenamentu haiekin hasi zenetik, lehertuta bukatzen zuen eguna eta etzan orduko lo geratzen zen gizarajoa. Esku bat buru gainera eramanda zuen eta bestea ankartean barreiaturik ikusten zitzaion. Aitaren gestu berdina, pentsatu zuen amak atsekabetuta.\nMara zuen aldemenean. Hau kiskurtuta ageri zen, eskuak eta ankak gorputzetik ahal zen gertuena izan nahi balitu bezala. Aingeru bat zirudien, eta aurpegiari erreparatu ezkero, ametsik gozoenean murgilduta zegoela zirudien, hain lasai eta baketsu ageri zen.\nEz zen Akeemen ama bitxikeria guzti hauetan fijatu ordea. Ez zuen horretarako barrurik ez bakerik.\nRokia ez zegoen han !!!\nLasaitasuna mantendu behar zuela esan zion bere buruari. Zer egun zen gogoratu ezinik egon zen momentu batez. Larunbata, igandea... ez Astelehena zen! Rokiak lagunen baten etxean lo egin ohi zuen noizehan behin baina ez zen arrunta Astelehen goizeko ordu hartan oraindik etxeratu gabe izatea. Horrelakoetan non egongo zen abisatu ohi zuen lehenagotik. Rokia neska arduratsua zela kontuan izanda, urduritasuna handiagotu baino ez zitzaion egin.\nSusmo txarrenak burutik uxatu nahian, senarra esnatzea erabaki zuen. Gizonaren ondoan makurtzera zihoala, aurreko gabean Rokiarekin izandako elkarrizketa gogoratzen hasi zen. Afaldu ondorenean, harrikoa egin eta gero, Salme eta biak bueltatxo bat ematera irten behar zutela esan zion. Rokia eta Salme lagun minak ziren txikitatik, bien familiak aspaldidanik ezagutzen zirelarik. Hala ere, Igande gauetan irtetea nahiko arraroa zela kontuan hartuta, ezustean harrapatu zuen neskaren azalpenak. Salmerekin irten zela gogoratu ostean, apur bat lasaiago sentitu zen Rokiaren ama baina oraindik galderak eten gabe iristen zitzaizkion burura. Salmeren etxean gelditu ote zen lo egiten ? Eta horrela bazen zergaitik ez zion abisatu ? Lagunaren etxean ez bazen, non pasa ote zuen gaua ?\nBadaezpada, senarra esnatzeari ekin zion. Protesta keinu eta zaratak eginez, iratzarri zuen azkenean ere.\n-Zer gertatzen da ? -bota zion umore txarrez gizonak.\n-Esan zizun atzo gauean Rokiak zerbait ?\n-Atzo gauean ? Zer esan behar zidan ba ?- ez zuen asko atsegin Rokiaren aitak horrela bapatean esnatu beharra.\n-Ez zizun esan Salmerekin irtetera zihoala ?- ama ez zegoen denbora galtzeko prest.\n-Zerbait entzun nion bai. Eta zer ?- ez zituen andrearen galderak ulertzen eta kezkatzen hasi zen.\n-Ez du Karim eta Mararekin lo egin !!! - bota zion emazteak.\n-Ur bila joango zen.- erantzun zion, isilune luze baten ondoren.\n-Sekula ez da horren goiz ur bila joan.\n-Beno.... ez duzu esan Salmerekin irten zela ? Zihurrenik bere etxean egongo da, han pasatuko zuen gaua. Azaldu zion senarrak, esaten zuenarekin gehiegi sinestu gabe.\nEz zuen erantzun honek batere lasaitu Rokiaren ama. Gainera, segituan nabaritu zuen gizonaren urduritasuna ere. Biek zekiten, ondotxo gainera, guzti hura ez zetorrela neskaren izaerarekin bat.\nSegundu bat galdu gabe, Karim eta Mara esnatu zituen. Bien kexuei jaramonik egin gabe, Rokia lotara etorri ote zen galdetu zien.\n-Ez dakit ama, egia esan segituan hartu nuen lo atzo gauean ? -erantzun zion Karimek begietako makarrak kentzen zituela, amaren ezinegonaz jabetuta- Zerbait gertatzen da ?\n-Ni Karim baino geroago oheratu nintzen baina Rokia etxeratu gabe zen oraindik- esan zion Marak urduri, ama ixilik geratu zela ikusi ostean.\n-Atzo gauean esan zizuen zerbait ?-amak serio eta lehor.\nElkarri begiratu zioten anai-arrebak une batez. Eta bestearen begietan ikusi zutena eta beraien baitan sentitzen zutena biak bat zirela ulertu zuten biak instant batean. Arrazoia ez bazekiten ere, beldurrak eragindako hotzikara batek gorputza hartu zien.\nAita azaldu zen amaren atzekaldean, halamoduz praka batzuk presaka jantzi ondoren. Honek ere ez zekarren patxada handirik.\n-Zer gertatzen da aita ?- entzun zen Mararen ahots estu eta larria eta Karimek galdetu ez bazuen ere jakin min berdina nabaritzen zitzaion aurpegiko larritasunean. Galdera gauaren iluntasunean galdu zen, han zegoen inork erantzun ezin zuela garbi erakutsiz. Aitak, familiaren larritasuna nabarituta, zerbait esan nahi izan zuen, isiltasun itogarri ari bukaera eman nahian.\n-Lasai, ez da ezer gertatzen.- beste zerbait erantzun nahi izango zien baina ezin zuen besterik esan, momentuz.\n-Salmeren etxera noa, segituan itzuliko nahiz.- ama mintzatu zen oraingoan. Aurpegian konzentratu itxuran zuen, zerbait gogoratu nahian balego bezala.\n-Bai, goazen- erantzun zion senarrak.\n-Ez zuk itxoin hemen, edozer unetan iritsi daiteke eta etortzen bada bidali Mara edo Karim nire bila.- konturatzen ez bazen ere, erantzunkizun guztia bere gain hartua zuen erabat Rokiaren amak. Maiz egiten zuen, urduritasun edo krisi egoeretan bereziki.\nEtxetik irten zen denborarik galdu gabe. Bazekien pasatzen zen segundu bakoitza bere aurka zihoala baina bere aurka baino gehiago, Rokiaren aurka. Hau pentsatze hutsak hankak bizkortu zizkion eta aspaldian ez zela horren azkar mugitu pentsatu zuen.\nMalanje lehenengo argi izpiez bustitzen ari zen Astelehen goiz hartan. Eguneko momenturik freskoena zen, izerditu gabe oinez edo korrika pixka bat egin nahi zuenak aukera bikaina izan ohi zuen eguna zabaltzearekin batera. Hala ere, jende gutxi ageri zen suburbio luzean han hemenka eta haietatik ia denak emakumeak ziren. Hauek ziren Malanjen familiaren ardatz nagusia eta postu txikiak jarriz beraien produktuak saltzera edo egun guztirako ur bila joan ohi ziren goizean goiz. Gizon asko langabezian izanik ere, ez zeuden ohituak horrelako zereginak betetzera eta beraientzat iraingarria zen gauza hoiek egin beharra. Azken horren errua, txikitatik ezarri zitzaien edukazioan zetzan.\nRokiaren amak beste gauza batzuetan zuen burua ordea. Sinesmen handikoa ez izanagatik ere, eskerrak eman zizkion jainkoari, Salmeren etxea apenas bost minututara bait zegoen. Eskerrak ze bestela, burua galduko zuela iruditu zitzaion.\nAzkenengo pausuak erdi korrika eginez, eta bihotzaren taupadak nabarmen sentitzen zituela iritsi zen Salmeren etxera. Beraien moduko txabola txiki bat zen, pixka bat txikiagoa eta kale izkina batean kokatua.\nArnasari helduz, atea jo zuen, gogor. Bazekien oso goiz zela oraindik, baina ez zitzaion batere axola.\n-Nor da ?- iritsi zitzaion ahots mehe bat barrutik.\n-Salme ? Ireki, Rokiaren ama nahiz.\nEz zen Salme atea irekitzera etorri zena. Bere ahizpa zaharra zen. Neskaren lo aurpegiari jaramon egin gabe eta alferrikako azalpenetan denborarik ez galtzearren, arira joatea erabaki zuen:\n-Salme etxean dago ?\n-Bai, baina oraindik lo...\n-Eta Rokia ? Zuekin egin ahal du gaua ?\n-Rokia ? Ez, ez...- erantzun zion neskak harriduraz eta gertatzen ari zenaz jabetu gabe.\n-Esaiozu Salmeri segituan etortzeko- moztu zion Rokiaren amak. -Zerbait gerta...?\n-Esan azkar irteteko, arren.- moztu zion zakar. Andrearen larritasunaz jabetu ondoren, barruan izkutatu zen Salmeren ahizpa.\nBarruan ohiu estu batzuk entzun ziren ondorengo segunduetan. Nerbioak kontralatu ezinik, barruan sartzekotan izan zen Rokiaren ama. Hala ere, zerbaitek, Salmerekin izan behar zuen elkarrizketa ikustarazi zion, gertatu aurretik. Bapatean, bere azkenengo euskarria zela konturatuta, neskak esan behar ziona entzuteko bildur izan zen.\n-Zer gertatzen da ?- Salme azaldu zen atean, belaunen parera iristen zitzaion kamiseta luze eta hori bat soinean. Begiak apenas ireki zitzakeen, esnatu berria zen eta barruko iluntasunetik egunaren lehen argi izpiak jasotzera igaro zen segundu gutxitan. Esku bat jarri zuen begiak babesteko.\n-Salme, atzo gauean....- galdera egiteko bildur zen, ez zuen nahi usaintzen zuen erantzunik jaso- ...atzo Rokiarekin izan zinen ezta ?\n-Atzo ? Ez, Larunbat arratsaldean egon nintzen azkenekoz Rokiarekin. Atzo aitarekin baratzan lanean ibili nintzen goiz eta arratsalde. Baina.... hau Rokiak bazekien, neuk esan nion Igandean lanera joan behar nuela.\nIrudipen txar batek eraginda edo bapatean isildu zen Salme. Rokiaren amari begira gelditu zen, arretaz. Luze gabe konturatu zen zerbait etzioala ondo.\n-Baina zer? Rokia ondo dago ?- pasatzen zen segundu bakoitzeko areagotuz zihoan bien artean zegoen tentsioa.\nBegiak malkoz bete zitzaizkion Rokiaren amari. Bere alabaren izena entzuteak bakarrik barruan zituen kolapilo guztiak askatu zizkion eta ordurarte halamoduz eutsi ahal izan bazion ere, negarrez hasi zen, horrela beldurrak eta urduritasunak eragindako malkoak askatzeari ekin zion.\nSalmek ezin izan zuen hura jasan. Aurrerapauso bat egin eta horrela esan zion, sorbaldetatik eragiten zion bitartean:\n-Baina zer gertatzen da !!!??? Esan behingoz !!!\n-Rokiak ez du etxean lo egin !!!\nSalmeri lanean hasi zitzaion burua segituan. Neska azkarra zen eta arazoren bat tartean izan ezkero, laguntzeko prest agertu ohi zen. Haseran ez zen asko larritu, Rokiak hamazazpi urte zituen eta ondotxo zekien zer egiten zuen, askotan horrexegatik kritikatu izan zuen Salmek, alegia bere adinerako arduratsuegi ikusten zuelako. Baina bestaldetik... bazekien portaera hura ez zetorrela bere lagunaren izaerarekin bat eginda. Lotara joateko asmorik ez bazuen, aldezaurretik abisatuko zuen Rokiak, zihur. Salmek egin izan zuen horrelakorik azken urteetan baina Rokiak.... ez, ez zen arrunta. Gainera, azken egunotan bazuen zerbait arraroa, behin baina gehiagotan, hitz egiten hasten zirenean, burua beste leku batean zuela igartzen zion Salmek.\n-Lasai egon zaitez, laster aurkituko dugu. - esan zuen Salmek, zerbait esatearren.\n-Zuk badakizu zerbait ezta, non egon daiteke ? - Emakumea gero eta urduriago zegoen, apenas konturatzen zen zer galdetzen zuen ere. Eskuak buru gainera eramaten zituen behin eta berriz, gestu nabariak eginez eta zerura begiratzen zuen etengabe, erantzuna handik jasotzeko esperantza balu bezala.\n-Gustora esango nizuke zerbait baina nik ez dakit ezer. -guztiz baldar eta arraro sentitu zen hau esaten zion bitartean - Tira, goazen barrura eta zer egin pentsatzen dugun bitartean, tea prestatuko dizut.\n-Bere lagun onena zara, zerbait jakin behar duzu !!!- Rokiaren ama ez zegoen une hartan tea hartzeko.\n-Ez dakit- erantzun zion neskatxak, isilune estu baten ondoren. Nabaria zen bere larritasuna, lasaitasun itxurak egin nahi arren.\n-Joan egin behar dut, senarra eta seme-alabak zain ditut.- esan zion andreak emeki. Gira ematen hasi zen bere etxera itzultzeko, baina bapatean zerbait gogoratuta edo, buelta erdi bat eman zuen berriro eta Salmeren begietara zuzen begiratzen zuen bitartean, honakoa esan zion: -Badakizu ? Atzo gauean gezurra esan zidan. Afaldu ondoren zurekin bueltatxo bat ematera zihoala esan zidan. Gajoa ni. Zerbait berezia nabaritu nion, urduri zegoela iruditu zitzaidan une batez. Orain badakit. Gezurretan ari zen. Ez dakit azkenekoz noiz egin zidan gezurretan. Baina zerbait igarri arren, ez nuen sinestu nahi izan. Zer arrazoi ote du ? Egia esan, ez dut pentsatu ere egin nahi. Berdin zait. Orain axola duen bakarra bera ongi egotea da.- eta hau esateaz batera, etxeruntz ibiltzeari ekin zion, erabakior eta bizkor. Salme aho bete hortz utzi zuen, entzun berri zituen hitzek bizkarrean behera hotzikara bat sentiarazten zioten bitartean.\nRokiaren amak minutu eskas batzuetan egin zuen etxerako itzulera. Sentimendu kontrajarriak zituen barren-barrenean: Tristura, amorrua, ezinegona, dezepzioa.... baina zalantzarik gabe guzti hauen gainetik bat nabarmentzen zen: Beldurra. Alaba non edo norekin zegoen ez jakitearen beldurra.\nEtxera sartu baino lehen, bere senarraren ahotsa entzun zuen. Mara edo Karimi ohiuka ari zela zirudien. Segundu bat hartu zuen etxera sartu aurretik, gizonari zer esan eta nola esan pentsatu nahi zuen lehenbizi. Berriro negar malkoen gazia begietara isuritzen zitzaiola sentitu zuen eta aurpegia eskuez estali zuen, amorruaren amorruz hortzak estutzen zituen bitartean. Gero begiak zerura altxatu zituen, jainkoari kastigu haren zergatiaz galdetu nahian. Minutu luze batzuetan zehar egon zen egoera berdinean. Burua jaitsi eta lur gorri eta lehorraren amaierara begiratzeaz bat konturatu zen.\nHasiera batean ametsetan ari zela iruditu zitzaion. Baina egia zen. Gizon bat zetorren bidean barna, astiro. Oraindik egunaren momentu beroenak iristeko ordu batzu gelditzen baziren ere, izerditan zetorren. Izerditan blai. Aurpegian berriz izua zekarren, infernuko atea zeharkatu eta lehenbailen atzean utzi nahian balebil bezala. Orduan konturatu zen Rokiaren ama izerdi eta izu haren zergaitiez. Gizonak neska bat zekarren besoetan, burua, besoak eta hankak zintzilik zekartzan, gizonaren eraginpean zetorren seinale garbia. Bi arrazoi egon zitezkeen hura arrazoitzeko: Konortea galduta zekarren edo......\nKorrika hasi zen emakumea konturatu gabe, larritasunak eraginda. Nahikoa gerturatu zenean, ohiu batek zeharkatu zuen alderik alde Malanjeko zeru eder eta garbia:\nOrduan hasi zen benetako ametsgaiztoa.


Organikoa Osoa Zekale Irina 500g – Biopanadería\nOrganikoa Osoa Zekale Irina 500g\nBiolontxeloak jartzen zure eskura Organikoa Osoa zekale osoa ogia, loaf, muffins eta beste hainbat produktu prestatzeko erabiltzen Berean Zekale Irina da, beti ezaugarri eta zapore bikain batekin, ezin hobea, berriz, une onenak laguntzeko.\nGure errezeta erabiliz lortuko dugu zaporea eta bereizketa ukitu digestioa errazteko gain.\nZalantzarik gabe, gure jatorduei osasuna ekarriko dien osagai bat.\nEKOLOGIKOA:% 100 ekoizpen ekologikoa eta polipropileno % 100 birziklagarria ontziratua.\nOSOKO OGIA: Zekale Irina Osoagermen eta gehitu bran osoa.\nLONG: Babes atmosfera bilgarri bero-zigiluarekin, horri esker, produktuak bere kontserbazio iraupena luzatzeko aukera ematen du, baldintza onenetan kontsumitu ahal izateko eta kanpoko edozein osagaik aldatu gabe.\nOSASUNTSU: bere onurak nagusiak dagokionez, oloa batera, egotzitako da zerealak osoena bat izan nahi du, kalitate handiko mantenugai-iturri garrantzitsu bat ordezkari. Handiko zuntz eduki bat handiko hesteetako mugimendua optimizatzen eta bai idorreria eta beherakoa murrizten, halaber, kolesterol-maila kontrolatzeko laguntzen eta hori ez da nahikoa bada, halaber, elikagaien antsietatea murrizteko. Bitaminak eta mineralak ematen ditu, non B konplexuaren bitaminak, azido folikoa, besteak beste, burdina eta aminoazidoak bezalako mantenugai hobeak asimilatzeko laguntzen barne, bihotza babesten, osasun kognitiboa hobetzen eta babesten, zirkulazioa hobetzen du, nerbio-sistema arautzen. Tiamina ere (B1 bitamina) karbohidratoen metabolismoa hobetzen laguntzen du. Potasio, kaltzio, fosforo, magnesio dauka. Era azido linoleikoa, zainak eta arteriak garbitzeko toxinak eta lipidoak kendu laguntzen kantitate handia, baita arteriosklerosia bezalako gaixotasunen eta plaka arterialaren eraketa nola saihestu, gaixotasun kardiobaskularrak lotutako hantura murrizten du eta glukosa maila altuak erregulatzen ditu.\nGOURMET: Biopanader Fosa Zure eskura Jartzen Organiko Osoa Zekale-Irina Bera bere elaborazioak desberdinak ekoizpenean erabiltzen irina honekin.\nZekale Irina Osoa (Ekoizpen Ekologikoa)\n1. 52 g


Egiaztatze desegokia Digi International erakundearen PortServer TS 16 sisteman | BCSC - Zibersegurtasun Euskal Zentroa\nEgiaztatze desegokia Digi International erakundearen PortServer TS 16 sisteman\nDigi PortServer TS 16, 82000684 eta 82000685 firmware bertsioak.\nRevSec erakundeko Byron Chaney eta Accenture erakundeko Jason Holcomb ikertzaileek ahultasun kritiko baten berri eman dute. Horren bidez, idazketarako sarbidea lortu liteke, eta, horren ondorioz, konfigurazioaren kontrola, komandoen exekuzioa CLI-rako sarbidea eskuratu liteke.\nPortServer TS 16 produktua 2016an deskatalogatu zen. Digi-ren segurtasun-euskarriaren arabera, gailuaren software eta hardware laguntza bost urtekoa zen, eta pasa da. Digi erakundearen gomendioa da laguntza-sistema duen produktu berri batera eguneratzea. Hori posible ez bada, laguntza luzatua eskat daiteke, zuzenean Digi-rekin harremanetan jarriz.\nOndo formateatutako POST eskaerek, Digi PortServer TS 16 Rack gailuaren HTTP eta HTTPS web zerbitzarietako baliabideetara bidaliak, ez dute egiaztatzerik, ezta token egiaztatzerik behar. Ahultasun horren bidez, erasotzaile batek SNMP zerbitzua gaitu lezake, eta komunitate kateak manipulatu (erabiltzaile ID edo pasahitza Get-Request batekin batera bidaltzen dena) kontrol handiagoa lortzeko. Ahultasun horretarako identifikatzailea esleitu da.\nEtiketak: Azpiegitura kritikoak, IoT, Ahultasuna


Aldaketak - Diario de Noticias de Navarra\njuanra madariaga 12.05.2022 | 01:23\nBzitza luzea da. Batzuetan. Luzamendu horretan erritual berezia gordetzen duten gauzez jabetu egiten zara. Kategorikoki baieztatzen duzu gauzak ez direla asko aldatzen. Baina diodan moduan, bizitza luzea da eta tarte bital horretan denbora arinegi iragaitzen da, eta bat batean, ohartu gabe gertatu diren aldaketa ñimiñoak definitzeko unea heldu dela pentsatzen duzu.\nUrtaroen klimatologiarekin gertatzen da askotan, ezta? Gure aiton-amonek aski errepikaturik izaten zuten esaldi hori guztion gomutan dago: "lehen, bai, lehen sekulako elurtzak izaten ziren!". Zeuk, urteak joan eta urteak etorri, balizko zahardadean murgiltzen hasia egon zaitezke, eta besterik gabe, baiezta dezakezu harridurazko esaldia. "Bai, nik txikitan ikusi egiten nituen, baina gaur egun...."\nEta hala da, urtaroak aldatzen ari dira, eta gure begiak trantze hori ikusten ari dira. Ni mendizale naizen aldetik ere konprobatu dut aldaketa hori, mendirik altuenetan bai bederen. Bi sasoi izaten dira Himalaian mendietara saioak egiteko, montzoiaren aurretik eta montzoiaren ostean. Kontua da orain elurtzak sarriagotan agertzen direla lehen egokienak ziren hilabeteetan, eta horrexegatik mendi batzuetara joateko hilea aldatu egin da.\nEta euriteei buruz mintzatzen hasiz gero? Anoraka armairuan dago aspalditik erabili barik. Lehorteak munduko zenbait herrialdetan kaosa eta gosetea sortzen ditu urtero. Afrikako lurralde anitzetan gertatzen da hori, eta urtero izaten da azken hamarkadako lehorterik suntsigarriena. Afrikan, dagoeneko esan daiteke, ez dela euri sasoirik existitzen.\nHemen ere gauzak kanbiatzen ari dira. Zuen begiek ikusten dute nireek bezala neguak gero eta laburragoak direla, eta tenperatura kiskalgarriak uda baino askoz ere lehenago hedatzen direla. Berotze globalak eragin zuzena dauka tenperaturetan, eta ondorioz, urtaroak ez dira betierekoak izango.\nIkerketa kuriosoak ere egon dira, eta horietariko batek ondorioztatu du txoriek lehenago egiten dituztela habia eta arraultza errun. Animalien bizi-zikloa eta bizimodua aldatzen ari da. Aldaketa txarrerako izango ote?


Saihestu mahai baten hankak ezpaltzea | Consumer\nSaihestu mahai baten hankak ezpaltzea\nLurzorua bermatzen duen oinarria alakatze gisa karrakatzea da irtenbidea.\nMahaia eraikitzean, arreta berezia jarri behar zaie hankei; mahaia ondo bukatzen ez bada, hankak ezpaldu egiten dira.\nEraiki berri den mahai baten egurrezko hankak ezpaldu ez daitezen, lurrean bermatzen den oinarria alakatze moduan limatzea da onena, horretarako arraspa bat erabiliz. Horrela, kanpoko profilak, hau da, ezpaltzen direnak, zorua marruskatzea eta eraiki berri den mahaia askoz ere denbora gehiagoz distiratsu egotea saihestuko da.\nalakatu ezpalak mesa-eu


Lo hartu gabe - Uztarria (Azpeitia)\n2016ko abe. 20a, 16:11\nAbenduko Uztarria herri aldizkaria webgunean osorik irakur daiteke jada, PDF formatuan, hemen. 189. zenbaki horretarako euskararen kale neurketatik abiatuta egindako erreportajea da hona ekarri duguna.\nUmeak tartean dauden solasaldietan askoz ere gehiago egiten da euskaraz, %85, hain zuzen ere. Ikusi haundiago | Argazki originala\n"Etxean eta kalean, berdin-berdin jolasean, eskolan, lanean, borrokan eta bakean, dakitenek erabiliz, ez dakitenek ikasiz, herri bat osaturik euskaraz nahi dugu bizi (...)". Imanol Urbieta euskal musikari eta idazle zenaren Behin betiko abestiaren letrek hala diote. Azpeitiko Udalak eta Soziolinguistika Klusterrak euskararen kale erabileraren neurketaren inguruan argitaratutako datuek adierazten dute euskarak osasun ona duela Azpeitian. Nolanahi ere, "zaintza lanetan erne jarraitu" beharra dagoela adierazi du UEMAko lehendakari Josu Labakak. Euskara batzordeburuarekin ez ezik, Natul Azpeitiko euskara taldeko Garbiñe Bereziartuarekin eta herriko ikastetxeetako ordezkariekin hitz egin du Uztarriak gaiaren inguruan.\nZifra onak, baina...\nPlazaratutako datuak "oso onak" direla eta euskara herrian "hain osasuntsu egotea pozgarria" dela dio Natuleko Garbiñe Bereziartuak. "Halako datuak izatea makina bat herrik nahiko luke, baina, erosotasunean erori gabe, zenbaki horiei zehatzago begiratuta, kontuan izan beharreko hainbat puntu daude".\nNeurketek erakusten dutenaren harira, Azpeitia eredu den arren, alda daiteke egoera, zazpi urtetan 4,3 puntu jaitsi baita euskararen erabilera herrian. Bereziartuaren esanetan, "ez da esanguratsua" jaitsiera, baina "bai argitaratu beharreko datua" da euskararen "erabilera 65 urtetik gorakoen artean soilik hazi" izana. Natulentzat "kezkagarria" da, gainontzeko hiru adin tarteak aztertuz gero, "adinean aurrera joan ahala, euskararen erabilera jaisteko joera" izatea. Izan ere, umeek %90 egiten dute; gazteek %83 eta helduek %76. "Bereziki, helduena den tarte horretan besteetan baino nabarmen gutxiago erabiltzen da, eta hori ere kontuan hartzeko datua da".\nPertsonen arteko elkarrizketak neurtu ditu klusterrak, eta umeak tartean daudenetan askoz ere gehiago egiten da euskaraz, %85. Edo bestela esanda, umeak tartean ez badaude ez da hainbeste egiten: %74. Haurrek beren arteko solasaldien %96 euskaraz egiten dutela kontuan izanda, "kristoren aldea" dago, dio Bereziartuak: "Hor bada esaera bat, euskara txakurrentzat eta umeentzat, ba mezu hori ari gara ematen". Zentzu horretan, "jarrera horiek zaindu beharrekoak" direla gaineratu du, "umeek helduek egiten dutena imitatzen" dutelako, eta transmisio horretan "helduak eredu" direlako.\nNatulek eskatuta, klusterrak aurrenekoz aztertu du hitanoaren erabilera, eta aitzindaria Azpeitia izan da. Ikerketaren arabera, entzundako hamar solsaldietatik ia bitan erabiltzen zen hitanoa. "Eskertzekoa da ikerketa egin izana, baina datu horrek nora eramaten gaitu? Ez dakigu. Denok jabetzen gara hitanoaren erabilera behera doala, eta noka hilzorian dagoela. Baina hitanoaren inguruan egin behar den lanketa beste era batekoa da".\nArgitaratutako datuen inguruan "hausnartu eta horien aurrean zerbait egitea" Azpeitiko herriari dagokiola adierazi du Bereziartuak. Natul elkarteak "esku hartzeko moduko bi eragingune" aurreikusten ditu: helduak eta gazteak. Lehenengo adin tarteari dagokionez, doako euskalduntzearen inguruan "Azpeitiko Udalaren apustua txapela kentzekoa" dela dio, baina euskaltegiko eskaintza "ordutegiari eta ordu kopuruei dagokienez, zabalagoa eta malguagoa izatea eta euskara on-line ikasteko aukera eskaintzea" proposatu dituzte. Bestalde, ondorengo belaunaldien "eredu" helduak direnez, haiei zuzendutako "kontzientziazio kanpaina" egitea ere nahi dute. Gabonetarako, berriz, Azpeitiarrez natul ekimena martxan jarri asmo du Natulek. "Azpeitiko hitzen eta esamoldeen bilketa egin nahi dugu. Horretarako, webgunea sortu dugu, eta hasiak gara errepertorioa gizentzen, baina herri mailan osatutakoa izatea nahi dugu, ikastetxeen, herriko taldeen eta norbanakoen parte-hartzearekin".\nGazteen artean, berriz, "gaztelaniaren eragingune handiena etorri berriak" direla adierazi du Natuleko kideak. Horiek, etorri berritan, murgiltze programa intentsiboa egitea "hartu daitekeen neurririk eraginkorrena" dela dio, "gainontzeko aterabide guztiak adabakiak jartzea" direla iritzita. Aipatutako egitasmoa "pixka bat konplexua" dela dio, arrazoi ekonomikoengatik eta Eusko Jaurlaritzaren Hezkuntza sailaren eskumenekoa delako, baina "egiten dena baino gehiago egin daitekeela" azaldu du.\nAzpeitia zergatik den hain herri euskalduna galdetuta, hainbat faktore aipatu ditu Bereziartuak. "Hasteko, kokapen geografikoa. Zuloan gaude, eta baliabide egokirik ez izateak ez du leku erosoa egiten bizitzeko". Bestalde, 1950. eta 1960. hamarkadetan Azpeitira etorri zirenek hurrengo belaunaldia euskalduntzeko egin zuten "ahalegina" ere azpimarratu du. Horrez gain, Azpeitian "arau soziala" euskaraz egitea dela gaineratu du, eta "etxeko transmisioak ere iraunarazten" duela euskararen egoera "osasuntsu". Era berean, dio "oro har, azpeitiarren errepertorio linguistikoa oso aberatsa" dela, "batua, euskalkia eta hitanoa" ditugulako. Eta aitatu du aurreko belaunaldiek "euskara bizirik mantentzeko egoera latzak bizi eta lan asko egin behar" izan zutela, eta "kontzientzia hark ere lagundu" duela transmisioan.\nZaindu beharreko altxorra da euskara, eta haren etorkizuna bermatzeko gakoa dira haurrak eta gaztetxoak. Herriko lau ikastetxeetan ikasketak D ereduan eskaintzen dituzte, eta "giroa oso euskalduna" da, baina ikasleen artean, oro har, euskararen erabileran "jaitsiera txiki" bat eman dela adierazi dute ordezkariek. Joera horretan eragina duten faktoreen inguruan galdetuta, "gaztelaniaren eragingune nagusienetakoa etorkinak" direla diote aho batez Azpeitiko Ikastola Karmelo Etxegaraiko Arantxa Letamendiak, Iraurgi Ikastetxeko Maje Agirrek, Azkoitia-Azpeitia BHI Urola Ikastolako Ruben Epeldek eta Azpeitiko Ikastola Ikasberri Kooperatibako Marijo Ezamak.\nEpelderen esanetan, gaur egun "familia tipologia berriak" daude, "elebitasunetik eleaniztasunera pasatu gara, eta etorkinekin harrera planetan-eta zer hobetua" badago. Agirrek dio "hizkuntza jatorria gaztelania duten etorkinen kasuan gehiago kostatzen" dela horiek euskarara hurbiltzea. "Datozen lurraldearen arabera euskara ikasteko beharra desberdina dute. Pakistandarrek, adibidez, euskara bereganatzeko jarrera irekiagoa dute, ez dute-eta gaztelania ezagutzen".\nEuskal Herrira etorritako ikasleei lehen bi ikasturteetan eskaintzen die laguntza Eusko Jaurlaritzak, ikastetxeetan euskara ikasi ahal izateko. Letamendiaren esanetan, ordea, "ez da gauza bera ikasle horrek lehen bi urteak Eibarren edo Azpeitian egitea"; eta dio horiei euskara irakasteko eskolan dituzten baliabideak, HIPIaren figura, esaterako, "eskasak" direla eta "indartu beharra" dagoela. Horren aurrean, ordezkari guztiak bat datoz esatean Azpeitira bizitzera etorritako atzerritarren seme-alabei euskararen ezagutzan eta erabileran sakontzen laguntzeko neurririk eraginkorrena, "eskolan hasi aurretik etorkinei ikastaro trinkoa eskaintzea" dela.\nAlabaina, gaztelaniaren eragingune edo zama guztia "ezin zaie etorkinei egotzi", ikastetxeetako lau ordezkarien esanetan. Agirreren esanetan, "haurren eta gazteen ereduak gu gara, helduak, eta transmisio horretan dugun paperaz eta arduraz jabetzea garrantzitsua da, etxetik hasita". Era berean, Letamendiak dio "sare sozialek eta telebistan nahiz Interneten ikusten dituzten saioek eragina dutela, gaztelaniaz kontsumitzen baitituzte". Guzti horren aurrean, "hizkuntza jarreretan eragin beharra" dagoela adierazi du Epeldek: "Oraindik ere euskara bi funtzio informalekin lotzen dugu, etxea eta lagunartea; baina hor badira beste funtzio batzuk, herria eta nazioa, eta zoritxarrez horiek irabaztea falta zaigu".


PROIEKTU ERRONKARIAK AKTIBATZERAKO laguntzak | Oarsoaldeko enpresa proiektuentzako laguntzak\nPROIEKTU ERRONKARIAK AKTIBATZERAKO laguntzak\nProiektu erronkariak aktibatzea (4. ildoa)\nXedea: Enpresa-aukera ekoberritzaile berriak definitu nahi ditugu, baina balio-kateko kate-mailak integratu behar dituzte eta "driver" delakoek edo Europako ingurumen-politikako tresnek motibatuta egon behar dute. Gero, I+G+Bko laguntza-deialdietara aurkeztuko dira (Hazitek Estrategikoa, …). Zer behar da "proiektu kitzikagarrien" lerro honetara aurkezteko?\n- Euskal enpresei eragiten dien arazo edo erronka integral bati erantzuna ematea. Erantzun horrek, gainera, euskal estrategia sektorialak hedatzen lagunduko du (ekonomia zirkularra, klima-egokitzapena, lurzoru kutsatuak) eta materialen efizientziaren arloko Europako tresnei aurrea hartuko die.\n- Enpresa-partzuergoaren konpromiso estrategikoa, bere katean lankidetza lehenetsiz eta etorkizuneko negozioari balio handiena eman diezaioketen erakundeak sartuz.\n- "Made in Euskadi" irtenbide ekoberritzaileak ekarriko bide dituen inpaktuen aurreikuspena. Irtenbide bakoitzak 2030ean lortu beharreko inbertsioak, fakturazioak eta ingurumen-hobekuntzak zenbatetsi behar dira (sartutako BEGak, materialak).\nEpe luzera, laguntza-lerro honetan saritzen diren proposamenek negozio-aukera estrategiko ekoberritzaile garrantzitsu bat osatu beharko lukete (2030), ikuspegi bereizle eta kolaboratzailea lagun. Horretarako, izan daitekeen merkatuaren analisi prospektibo bat, negozio ekoberritzaile optimoaren aurrediseinu bat eta I+G+B beharren definizio bat ere ekarriko ditu proposamenak.


Ibilaldiak Euskal Herritik (XXVII): Arratiako txokoak\nAreatzako Gortazar Jauregiko fatxada. Argazkia: Gaizka Garamendi (3digitala)\nAstean zehar sortu zaizkigun buruhausteak alboratuko ditugu eta Bizkairantz egingo dugu aire freskoa hartu bitartean, leku berriak ezagutzeko. Hala, Arratiako eskualdea aukeratu dugu gure itzulia burutzeko.\nBederatzi udalerri ditu Arratiak: Bedia, Lemoa, Igorre, Arantzazu, Artea, Dima, Areatza, Ubide eta Zeanuri. Eta txangoa nonbaitetik hasi behar dugunez, Bilbotik 20 kilometro eskasera aurkitzen den Lemoaraino hurbildu gara, Arratiako bigarren udalerririk populatuenera hain zuzen. Historiari errepasotxo bat egin eta Lemoan gizon–emakumeen presentzia aspaldiko kontua dela ohartuko gara datuei erreparatuz gero. Esaterako, kobazulo batzuetan –Arlanga eta Atxubieta–, historiaurreko material ugari aurkitu zituzten; edota erromatar garaiko hilarriak ere topatu dituzte udalerrian.\nMudejar erako etxea. Argazkia: Gaizka Garamendi (3digitala)\nBaina garai modernoagoetara etorrita, Andra Mari eliza bisitatzera animatzen zaituztegu. Hain zuzen ere, agerian utzi zituzten aztarna erromaniko batzuk 1758an eraikina zaharberritu zutenean, eta horrez gain, estilo barrokoa ere jasotzen du bere baitan. Eta zer esanik ez eraikuntza zibilei buruz; hauetariko batzuk eraberrituta eta altxor gisa kontserbatu dira; hala nola, Aldape dorretxea zein Mendibil Goikoa baserria.\nLemoa atzean utzita, gure gaurko bigarren geldialdia Areatzan egingo dugu, Lemoatik 13 kilometrotara. XIV. mendeko herria da,1338an sortutakoa zehatzago esanda. Halere, Villa de Haro izena ipini zion bere fundatzaile Juan Núñez de Lara Bizkaiko jaunak. Egun, mila biztanle inguru dituen udalerriak zer ikusi eskaintzen dio bisitariari. Alde batetik, ingurune natural ederrarekin gozatzeko parada, eta bestetik gizon eta emakumeek mendeetan zehar jasotako eraikin anitzek.\nHorretarako, alde zaharrera gerturatzea funtsezkoa da, ezen bertan aurkitzen baitira Areatzan egonda galdu ezin ditugun tokiak. Gure begientzako gozagarri, XVI. mende inguruko mudejar estiloko etxea ikusteko aukera eskaintzen zaigu Errukiñe kalean. Baita San Bartolome eliza ere, berant Erdi Arokoa berau; XVI. mende amaierako Gortazar Jauregia; edota estilo neoklasikoko udaletxea, XIX. mendean altxatu zutena, besteen artean.\nJentilzubi, Diman. Argazkia:Antxon Aguirre Sorondo (3digitala)\nGaurko bisitaldiari amaiera emateko, Dimara gerturatuko gara. Joxe Miel Barandiaranek 1932. urtean udalerri honetan facies musteriense edo Erdi Paleolitoko aztarnategi bat deskubritu zuen, Baltzolako haitzulotik gertu. Haraino iristeko bideak kondairetakoa dirudi, ezen, Axlor haitzak babestuta, Jentilzubi izeneko arku natural baten azpitik igaro beharko gara...\nBaina herrira itzuliz, eta bere kaleetan barneratuz, hainbat harribitxik bidea zabaltzen digutela ohartuko gara. Merezi du San Pedroren Parrokia (XVIII. mendekoa da egun ezagutzen dena), edo Ugarana auzoan dauden hilerri zein Pietatearen baselizara (XVIII. mendekoa) gerturatzea.\nTxango honetan harri preziatu gutxi batzuk besterik ez ditugu deskubritu. Arratia oso zabala da, eta guztiak egun bakarrean bisitatzea baino, dosi txikiagotan gozatzera animatzen zaituztegu.\nUrbasa eta Andia Parke Naturala\nLekeitio–Ondarroa, Mendexatik igaroaz\nKorresetik Maeztura, paisaiaz gozatuz\nUribarri Ganboa urtegia inguratuz


Ipuina: “Beti pobre bizi zen Joxe”\nMaider Alcelay ipuin kontalari arrasatearrak etxeko balkoitik kontatu digu ipuin bat. Emaztearekin eta bederatzi semerekin bizi zen Joxeren istorioa, hain zuzen ere. Beti pobre bizi zen Joxe. Egun batean, tripa ondo betetzeko aukera izan zuenean gerturatu zitzaion atso zahar batekin…\nguraso 2020-04-01 2020-03-30 AISIALDIA, AKTUALITATEA, Ipuinak eta liburuak No Comments\nArrakasta handia du neska-mutikoen artean koloretako munstroak. Bikaina da emozioak lantzeko eta makina bat umek entzun dituzte honezkero emozioak nahasten dituen munstro txikiaren abenturak. Bada, COVID-19 koronabirusa dela-eta sortutako alerta egoera honetan egokitu egin dute ipuina eta modu oso atseginean…\nguraso 2020-03-26 2020-03-25 AISIALDIA, AKTUALITATEA, Ipuinak eta liburuak No Comments\nKoronabirus ez da printze bat (ezta printzesa bat ere)\nMaría Coco Hernandok idatzitako eta Sara Ramirezek ilustratutako ipuina da “Koronabirus ez da printze bat ezta printzeza bat ere” . Ikusgai dago sarean. Koronabirus ez da printze bat (ezta printzesa bat ere) haurrentzako ipuina da. Zazpi bat urteko ume baten…\nguraso 2020-03-24 2020-03-24 Ipuinak eta liburuak No Comments\nEusko Jaurlaritzako Kultura eta Hizkuntza Politika Sailak eLiburutegia, liburutegi digitala, edonoren eskura jarri du, aldi baterako. Hala, erabiltzaileek 20.000 liburu digital eta 15.000 film baino gehiagoko katalogo bat dute eskura. Tartean, nola ez, haur eta gazteentzako atalak ere badaude. Aukera…\nguraso 2020-03-18 2020-03-17 AISIALDIA, AKTUALITATEA, Ipuinak eta liburuak No Comments\nIkusi Mikusi Haur eta Gazte Literatura Azoka egingo da Saran\nApirilaren 3an eta 4an, Saran, Lapurdin, IKUSI MIKUSI, euskara hutsean izango den lehenengo Haur eta Gazte Literatura Azoka ospatuko da. Galtzagorri Elkarteak, Kiribil konpainiak eta Pamiela argitaletxeak elkarlanean antolatuko dute azoka. Atzo , prentsaurrekoa egin dzuten Donostian eta Martxoaren 12an…\nguraso 2020-03-12 2020-03-12 AISIALDIA, Ipuinak eta liburuak No Comments\nGaurkoan klasiko bat gomendatu nahi dugu. Anthony Brownek idatzi eta ilustratutako Basoan barrena . 2014. urtean egilearen beste liburu bat euskaratzea ospatu genuen eta guraso.eus egitasmora ere ekarri genuen. Osteratxo bat parkean A Walk in the Park .1976. urtean argitaratu…\n2019 ezinbestekoak, Oihana Etxagibelen eskutik\nPasa den astean guraso.eus egitasmora ekarri genuen Galtzagorri elkarteko EZINBESTEKOAK saileko azken sorta. Juan Kruz Igerabidek egin zuen 2020ko aukeraketa. Aukeraketa ezin pertsonalagoak dira sail honetan batzen direnak, baina oso erabilgarriak kalitatezko haur literatura aukeratzeko irizpideak izateko. Gaurko honetan 2019ko…\nguraso 2020-02-17 2020-02-17 AISIALDIA, Ipuinak eta liburuak No Comments\nGozamena da guraso askorentzat haurrei ipuinak kontatzea, beraiekin batera liburuak irakurtzea, deskubritzea. Adituek askotan errepikatzen dute garrantzitsua dela kalitatezko literatura ere eskaintzea txikienei. Honegatik ekarri izan ditugu Galtzagorri elkarteak argitaratzen dituen ezinbestekoen zerrendak. EZINBESTEKOAK izena duen Saila dute beraien webgunean…\nguraso 2020-02-10 2020-02-07 AISIALDIA, Ipuinak eta liburuak No Comments


Irekia Eusko Jaurlaritza - Gobierno Vasco :: Eusko Jaurlaritzak eutsi egiten die 2018rako eta 2019rako hazkunde eta enplegu aurreikuspenei\nEusko Jaurlaritzak eutsi egiten die 2018rako…\nOgasun eta Ekonomia Sailak, Ekonomia eta Plangintza Zuzendaritzaren bitartez, 2018ko hirugarren hiruhilekoari dagokion Hiru hilabetez behingo Txostena argitaratu du. Bertan jasotzen denez, hirugarren hiruhileko horretan euskal ekonomiak izan duen moteltzea aurreikusitakoa baino hamarren bat handiagoa izan den arren –%2,6ko hazkundea, %2,7koa izan beharrean– BPGren eta enpleguaren hazkunde aurreikuspenei eusten zaie 2018rako eta 2019rako. Horrela, ekitaldi horietan, BPGren hazkundea %2,8koa eta %2,3koa izango da; eta enpleguarena, berriz, %2koa eta %1,4koa, hurrenez hurren. Horrek, 19.000 eta 13.500 lanpostu sortzea eragingo du, hurrenez hurren.\nTxostena Sailaren webgunean dago ikusgai: http://www.euskadi.eus\n2018ko hirugarren hiruhilekoan, euskal ekonomiak jarraipena eman zion aurreko hiruhilekoan hasitako moteltze leunari, eta BPGren %2,6ko hazkundea erakutsi zuen, aurreko balioa baino hiru hamarren txikiagoa. Moteltze hori ez da euskal ekonomian soilik ikusten, inguruko herrialde gehienetan ere eman da. Horrela, Europar Batasunak (%1,8) zortzi hamarren galdu ditu 2017ko amaieratik, euroguneak (%1,6) puntu bat eta hamarren bat, Espainiako ekonomiak (%2,5) sei hamarren, eta Frantziak (%1,4) eta Alemaniak (%1,2) puntu bat baino gehiago moteldu dute euren aurrerapen maila.\nEuskal ekonomiaren egungo moderazioaren hasiera kanpoko sektorearen eskutik etorri zen, bi hamarren kendu baitzizkion BPGren hazkundeari. Hala ere, hirugarren hiruhilekoan kanpoko sektoreak profil neutroa erakutsi zuen. Hori dela eta, hazkunde txikiagoaren hiru hamarren horiek, barne eskariaren tonu galeraren ondorio izan ziren.\nHorrela, esportazioek eta inportazioek moteldu egin zuten hazkundea (%2,2 eta %2,1, hurrenez hurren), kanpoko ingurune ez hain dinamikoaren eta merkataritza arloko tentsioen aurrean sortutako arduraren eraginez.\n2018ko lehen erdialdeko barne eskariak aurrerapen eutsiagoa erakutsi zuen, %2,5ekoa. Egitura horretako bi osagai nagusiek urte arteko tasa murriztu zuten hirugarren hiruhilekoan, kapital eraketa gordinaren bilakaerak oraindik ere dinamismo handia erakusten duen arren. Zehatzago esanez, osagarri horrek %4,0 garrantzitsua egin zuen gora epealdi horretan, aurreko hiruhilekoan baino zortzi hamarren gutxiago, baina 2017an baino nabarmen gehiago. Talde ondasunetan egindako inbertsioan tonu galera hautematen da (%2,9), baina inbertsioaren gainerakoak erakusten duen gero eta indar handiagoarekin konpentsatzen da, eraikuntzaren bultzadari esker.\nAzken kontsumoan ematen den gastuari dagokionez, administrazio publikoen (%1,2) eta familien (%2,3) kontsumoari, hain zuzen ere, euren bariazio tasak moteldu egin zituzten. Azken kasu horretan, krisialdian atzeratu egin zen produktu iraunkorren erosketa dagoeneko egin dela dirudi eta, ondorioz, kontsumoa gastu ahalmenera egokitzen ari da. Portaera hori, bateragarria da aurreko urteetan metatutako zorraren murrizketarekin.\nSektoreen balio erantsiaren bilakaerak erakusten duenez, alde batetik, industriak ezustea eman zuen, bere erritmoan moteltze garrantzitsua jasan baitzuen, %3,0tik gorako tasetatik %1,9ra, enpresa handi batzuen egoeraren ondorioz, baina baita, ingurune ekonomikoari eta merkataritza trukaketei buruz sortu diren zalantzen ondorioz ere.\nEraikuntzak, berriz, bere erritmoa %4,8raino azkartu zuen. Bukatzeko, zerbitzuek egonkortasun itxura eman zuten, eta euren balio erantsia %2,7 hobetu zuten, 2016ko eta 2017ko emaitzekin bat etorriz.\nDena den, moteltze leuna hautematen da, alde batetik, merkataritza, ostalaritza eta garraio alorretan (%2,5), eta bestetik, administrazio publiko, osasun eta gizarte zerbitzuetan (%2,1), baina hori gainerako zerbitzuen dinamismo handiagoarekin (%3,2) konpentsatzen da.\nOhikoa denez, enpleguak BPGren aldaketei ematen dien erantzuna atzerapen txikiarekin ari da gertatzen. Horrela, enpleguak hirugarren hiruhilekoan izan zuen hazkundea urte arteko %2,0koa izan zen, aurreko hiruhilekokoa eta 2017ko batez bestekoa baino hamarren bat gutxiago bakarrik. Tasa horrek erakusten duenez, azken urtean euskal ekonomiak jardunaldi osoko 18.500 lanpostu garbi sortu ditu eta, horri esker, 960.000 lanpostuetatik gertu dago. Horien artetik gehienak zerbitzuetan (%1,9) kontzentratzen dira, baina industriak (%1,8) eta eraikuntzak (%3,8) ere izan dute zerikusia enpleguaren igoera horretan.\nPixkanaka, jarduera ekonomikoaren dinamismoa prezioetan ari da islatzen. Horrela, BPGren deflaktoreak %1,3 egin zuen gora hirugarren hiruhilekoan, oraindik ere txikia den arren, azken zazpi urteetako altuena den balioa. Beste alde batetik, kontsumorako prezioak %2,0 baino pixka bat gehiago garestitu ziren azken hilabeteetan, energiaren osagarriak baldintzatuta, azaroan %1,5era moteldu ziren arren.\nHorrez gain, azpiko inflazioa %0,9an egon zen hilabete horretan, %2,0ko helburutik urrun. Amaitzeko, urteko azken hilabete honetan BPGa hamarren batzuk moteltzea aurreikus daiteke, nazioarteko merkatuetan petrolioaren prezioak izan duen beherakadaren ondorioz.\nVitoria-Gasteizen, 2018ko abenduaren 20an


Eap - azken hackathon pasabidearen Digitala Única erronken inguruko Egin\nAzken hackathon pasabidearen Digitala Única erronken inguruko egin\nekainaren 18a 2019\nBartzelonan egin da azken seriearen hackathon antolatutako erronkei buruz europako batzordeak pasabidearen Digitala. Oraingo honetan, parte-hartzaileei Única desafiaba aurkitzen bat izatea eta horrek irtenbide teknologikoa 24 orduko produktu guztia europako araudia aplikatu beharreko estatu-eta.\nDu Erregelamendua (EB) 2018/1724, europako parlamentuarena eta kontseiluarena urriaren 2ko 2018 erlatiboa bat sortzea, informazioa eskuratzeko, prozedurak eta zerbitzu digital bakarra pasabidea laguntza eta arazoak konpontzea eta erregelamendua aldatzen duena (EB) erregelamenduan xedatutako oinarriak 1024/2012 txertatzen da, teknologien erabileran digitalak oztopoak ezabatu eta sustatzea da Europako Barne-Merkatua.\nFabrikatzaileen kasuan saldu bere produktuak nahi duten estatu kide batean, jakin beharra dute ebko araudi aplikagarriak europa mailan nahiz nazio-mailan dagoen arren erabiltzen duen produktuen nazioarteko kodetzea. Trade Helpdesk batzordeak europako araudiari lotzea bakoitzari aplika dakiokeen, ez da horrelakorik gertatzen, oro har, ez da erabiltzen, maila nazionaletik, edo informazioa ez dago egituratuta, eta, beraz, kodetze hori bakarrik jo daiteke aldizkari ofizialetan argitaratzen direnak eta araudi guztiak aurkitu erreferentzia egiten dioten produktu bakoitzari nolabait.\nParte-hartzaileei bartzelonako hackathon (“ hack ”, “ thon "maratoi-programatzailea) 24 ordu izan zuten bat proposatzeko erronkari irtenbide teknologikoa. taldeak bat egin zuten, eta web interfazea ekoizleek, haren bila, iturri desberdinak buruzko behar adina egituratu, eta araudi-sistemaz egituratuta ez dauden egitea europako eta estatuko nagusiak, eta horretarako, batez ere teknologia-lengoaia naturalaren prozesamendua (PNL) egoki diren erreferentziak aurkitzeko, bere produktuak testu arauemaileak – edozein denominación- eta bilaketaren emaitza gisa emateko. zenbait jaitsiera teknologiak hobetzeko bilaketa-algoritmo gainera ikaskuntza automatikoa aurrera fabrikatzaileen balorazioak.\nEpaimahaiak bat zeukalarik, idazkaritzaren ordezkari nagusia, 5.000 €-ko sari nagusia, Administrazio Digitalaren zuen taldeari Spacers ” “ eman duen irtenbide osoena eta sortzailea. Irtenbide irabazlea erakargarri batekin, erabiltzaile-interfazea zituen elementu bat elkarrizketakoa mugatzeko; algoritmo bat erabili fabrikatzailearen galdera googlek sortutako weberako PNL aukera erraz sar gainera araudi-sistemaz egituratuta ez dauden iturri berriak; asko hobetzen zen algoritmoa baloraziotik abiatuta, ikaskuntza automatikoa duten erabiltzaileak erabilgarritasunari buruz ematen kasuko arauak ere ez zuen emaitza gisa agertzen den; eta emaitza gisa, araudi aplikagarriaren bat berariaz aukeratutako herriak.\nBatzordeak izugarri geratu den sormena bilera horietan, lan egingo du eta eskainitako sartzeko. etorkizuneko proiektuak.